polyglot-tagger/wikipedia-language-snippets-filtered huggingface dataset:
ರಾಜ್ಯ ಸರಕಾರದಿಂದ ಚಲಾಯಿತ ದೂರದರ್ಶನ ಪ್ರಸಾರವು ರಾಷ್ಟ್ರೀಯ ಹಾಗೂ ಸ್ಥಳೀಯ ವರದಿಗಳರಡನ್ನೂ ಒದಗಿಸುತ್ತದೆ. ಖಾಸಗಿ ಕೇಬಲ್ ಟಿ.ವಿ.ಯ ವಿತರಕರು ಹಲವು ಕೇಬಲ್ ಚಾನೆಲ್ ಗಳನ್ನು ಪ್ರಸಾರ ಮಾಡುತ್ತಾರೆ. ಮಂಗಳೂರು ಪ್ರಸ್ತುತವಾಗಿ 'ಕಂಡೀಷನಲ್ ಆಕ್ಸೆಸ್ ಸಿಸ್ಟಮ್' ಕೆಳಗೆ ಬರದಿದ್ದರೂ, ವಿ೪ ಮೀಡಿಯಾವು ಮಂಗಳೂರಿನ ದೂರದರ್ಶನ ವೀಕ್ಷಕರಿಗೆ ಸಿ.ಎ.ಎಸ್ ಅನ್ನು ಭವಿಷ್ಯದಲ್ಲಿ ಒದಗಿಸುವ ಯೋಜನೆಯನ್ನು ಈಗಾಗಲೇ ಆರಂಭಿಸಿದೆ. ಹೊಸದಾಗಿದ್ದರೂ 'ಡಿಶ್ ಟಿ.ವಿ' ಹಾಗೂ 'ಟಾಟಾ ಸ್ಕೈ'ಗಳ ಮೂಲಕ 'ಡೈರೆಕ್ಟ್ ಟು ಹೋಮ್' ಸೇವೆಗಳು ಮಂಗಳೂರಿನಲ್ಲಿ ಲಭ್ಯವಿವೆ. 'ಆಲ್ ಇಂಡಿಯಾ ರೇಡಿಯೋ'ವು ಕದ್ರಿಯಲ್ಲಿ ಸ್ಟುಡಿಯೋವನ್ನು ಹೊಂದಿದ್ದು, ನಿಗದಿತ ಸಮಯದಲ್ಲಿ ಕಾರ್ಯಕ್ರಮಗಳನ್ನು ಪ್ರಸಾರ ಮಾಡುತ್ತದೆ. ರೇಡಿಯೋ ಮಿರ್ಚಿ ೯೮.೩ ಎಫ್.ಎಮ್, ಬಿಗ್ ೯೨.೭ ಎಫ್.ಎಮ್, ಸುಪರ್ ಹಿಟ್ಸ್ ೯೩.೫ ಎಫ್.ಎಮ್ ಹಾಗೂ ೯೪.೩ ಸೆಂಚುರಿ ಎಫ್. ಎಮ್ ಇಲ್ಲಿನ ಖಾಸಗಿ ಎಫ್.ಎಮ್ ಚಾನೆಲ್ಲುಗಳು.
ಮಂಗಳೂರು 'ತುಳು ಚಿತ್ರರಂಗ'ಕ್ಕೆ ತವರಾಗಿದೆ. ೩೧ ಸಿನೆಮಾಗಳ ಸೂಚಿಯನ್ನು ಹೊಂದಿರುವ ಇದು, ವರ್ಷಕ್ಕೆ ಸರಾಸರಿಯಾಗಿ ಒಂದು ಸಿನೆಮಾವನ್ನು ಹೊರತರುತ್ತಿತ್ತು. ಇದೀಗ ತಿಂಗಳಿಗೆ ಸರಾಸರಿಯಾಗಿ ಒಂದಕ್ಕಿಂತಲೂ ಅಧಿಕ ತುಳು ಸಿನಿಮಾಗಳನ್ನು ಹೊರತರುತ್ತಿದೆ.ಕಡಲ ಮಗೆ , ಬಿರ್ಸೆ ಹಾಗೂ ಸುದ್ದರಂಬಾ ರೂಟಿ,ಬಣ್ಣ ಬಣ್ಣದ ಬದುಕು,ರಂಗ್ ರಂಗ್ದ ದಿಬ್ಬಣ, ಸೂಂಬೆ ಇತ್ತೀಚಿಗಿನ ಕೆಲವು ಪ್ರಸಿದ್ಧ ತುಳು ಸಿನೆಮಾಗಳು. ಸಾಮಾನ್ಯವಾಗಿ ಪುರಭವನದಲ್ಲಿ ನಡೆಯುವ ತುಳು ನಾಟಕಗಳು ಕೂಡಾ ಮಂಗಳೂರಿನಲ್ಲಿ ತುಂಬಾ ಜನಪ್ರಿಯವಾಗಿವೆ. ತುಳು ಚಿತ್ರರಂಗಕ್ಕೆ ೩೫ ವರ್ಷ ತುಂಬಿದ ಸಂದರ್ಭದಲ್ಲಿ ೨೦೦೬ ರಲ್ಲಿ ಮಂಗಳೂರಿನಲ್ಲಿ ತುಳು ಫಿಲ್ಮ್ ಫೆಸ್ಟಿವಲ್ ಅನ್ನು ಆಯೋಜಿಸಲಾಗಿತ್ತು. ಮಂಗಳೂರಿನಲ್ಲಿ ಕೆಲವು ಕೊಂಕಣಿ ಸಿನೆಮಾಗಳನ್ನೂ ಚಿತ್ರೀಕರಿಸಲಾಗಿದ್ದು, ಇದು 'ಕೊಂಕಣಿ ಚಿತ್ರರಂಗ'ಕ್ಕೂ ತನ್ನ ಕೊಡುಗೆಯನ್ನು ಸಲ್ಲಿಸಿದೆ.
'ಮಂಗಳೂರು ಮಹಾನಗರ ಪಾಲಿಕೆ'ಯು ಇಲ್ಲಿಯ ನಗರ ಹಾಗೂ ಮೂಲಭೂತ ಸೌಲಭ್ಯಗಳನ್ನು ನಿರ್ವಹಿಸವ ಮಂಡಳಿಯಾಗಿದೆ. ನಗರ ಪಾಲಿಕೆಯ ಸರಹದ್ದು ಉತ್ತರದಲ್ಲಿ ಮುಕ್ಕಾದಿಂದ ಆರಂಭವಾಗಿ ದಕ್ಷಿಣದಲ್ಲಿ ನೇತ್ರಾವತಿ ನದಿ ಸೇತುವೆಯವರೆಗೆ ಹಾಗೂ ಪಶ್ಚಿಮ ಕಡಲತೀರದಿಂದ ಪೂರ್ವದಲ್ಲಿ ವಾಮಂಜೂರಿನ ವರೆಗೆ ಹಬ್ಬಿದೆ. ಮಂಗಳೂರು ಮಹಾನಗರ ಪಾಲಿಕಾ ಸಭೆಯು ಕಾರ್ಪೋರೇಟ್ಗಳೆಂದು ಕರೆಯಲ್ಪಡುವ ೬೦ ಚುನಾಯಿತ ಪ್ರತಿನಿಧಿಗಳನ್ನು ಹೊಂದಿರುತ್ತದೆ. ಒಂದು ವಾರ್ಡಿಗೆ ಒಬ್ಬನಂತೆ ೬೦ ವಾರ್ಡುಗಳಿಂದ ಇವರು ಚುನಾಯಿತರಾಗಿರುತ್ತಾರೆ. ೫ ವರ್ಷಗಳಿಗೊಮ್ಮೆ ಈ ಸಭೆಗೆ ಚುನಾವಣೆಯು ನಡೆಯುತ್ತದೆ. ಬಹುಸಂಖ್ಯಾ ಪಕ್ಷದ ಕಾರ್ಪೋರೇಟರುಗಳಲ್ಲಿ ಒಬ್ಬರನ್ನು ಮೇಯರ್ ಆಗಿ ಆರಿಸಲಾಗುತ್ತದೆ. ಮಂಗಳೂರು ಮಹಾನಗರ ಪಾಲಿಕೆಯ ಪ್ರಧಾನ ಕಾರ್ಯಾಲಯವು ಲಾಲ್ ಬಾಗ್ ನಲ್ಲಿದೆ. ಸುರತ್ಕಲ್ ಹಾಗೂ ಬಿಕರ್ನಕಟ್ಟೆಯಲ್ಲಿ ಪಾಲಿಕೆಯ ಸಹಕಛೇರಿಗಳಿವೆ.
ಮಂಗಳೂರು ನಗರವು ನೇತ್ರಾವತಿ ಮತ್ತು ಗುರುಪುರ ನದಿಗಳಿಂದುಂಟಾದ ಹಿನ್ನೀರಿನ ಮೇಲೆ ನೆಲೆಸಿದೆ. ಈ ನದಿಗಳು ಉತ್ತರದಲ್ಲಿ ಹಾಗೂ ದಕ್ಷಿಣದಲ್ಲಿ ಹರಿಯುವುದರ ಮೂಲಕ ಈ ನಗರವನ್ನು ಸುತ್ತುವರಿಯುತ್ತವೆ. ಎರಡೂ ನದಿಗಳು ನಗರದ ದಕ್ಷಿಣದಲ್ಲಿ ಅಳಿವೆಯನ್ನು ಸೃಷ್ಟಿಸಿ ಅರಬ್ಬೀ ಸಮುದ್ರವನ್ನು ಸೇರುತ್ತವೆ. ನಗರದ ಕರಾವಳಿ ತೀರದುದ್ದಕ್ಕೂ ಹಲವು ಕಡಲತೀರ/ಬೀಚ್ ಗಳಿವೆ. ಇವುಗಳಲ್ಲಿ ಪ್ರಮುಖವಾದುವು ಮುಕ್ಕ, ಪಣಂಬೂರು, ತಣ್ಣೀರುಬಾವಿ, ಕೆ.ಆರ್.ಇ.ಸಿ., ಸೋಮೇಶ್ವರ ಹಾಗೂ ಸಮ್ಮರ್ ಸ್ಯಾಂಡ್ ಬೀಚ್ ಗಳು. ಇಲ್ಲಿನ ವೃಕ್ಷಸಮೂಹವು ಪ್ರಮುಖವಾಗಿ ತೆಂಗಿನ ಮರಗಳು, ತಾಳೆ ಜಾತಿಯ ಮರಗಳು, ಅಶೋಕ ವೃಕ್ಷಗಳ ಜೊತೆಗೆ ಇತರ ಕೆಲವು ಮರಗಳನ್ನು ಹೊಂದಿದೆ. ಭಾರತದ ಇತರ ನಗರಗಳಿಗೆ ಹೋಲಿಸಿದರೆ ಮಂಗಳೂರು ಇನ್ನೂ ತನ್ನ ಹಸಿರು ಹೊದಿಕೆಯನ್ನು ಉಳಿಸಿಕೊಂಡು ಬಂದಿದೆ.
ಮಂಗಳೂರು ತನ್ನ ದೇವಸ್ಥಾನಗಳಿಗೆ, ಕಡಲತೀರಗಳಿಗೆ ಹಾಗೂ ಕೈಗಾರಿಕೆಗಳಿಗೆ ತುಂಬಾ ಹೆಸರುವಾಸಿಯಾಗಿದೆ. ಇಲ್ಲಿನ ಪ್ರಮುಖ ಭಾಷೆಗಳು ತುಳು, ಕೊಂಕಣಿ, ಕನ್ನಡ ಮತ್ತು ಬ್ಯಾರಿ ಭಾಷೆ. ಈ ಪ್ರದೇಶವು ಇಲ್ಲಿನ ಪ್ರಮುಖ ಗುಣಲಕ್ಷಣವಾದ ತೆಂಗಿನ ಮರಗಳು, ಜೊತೆಗೆ ಹೊರಳುವ ಪರ್ವತಶ್ರೇಣಿಗಳು, ಸಮುದ್ರಕ್ಕೆ ಹರಿಯುವ ನದಿ ಹೊಳೆಗಳು ಹಾಗೂ ಎಲ್ಲೆಲ್ಲೂ ಕಾಣುವ ಇಲ್ಲಿನ ಹಂಚಿನ ಛಾವಣಿಯ ಕಟ್ಟಡಗಳಿಂದ ತನ್ನ ವಿಶಿಷ್ಟತೆಯನ್ನು ಪಡೆದುಕೊಂಡಿದೆ. ಲ್ಯಾಟರೈಟ್ ಕಲ್ಲಿನಿಂದ ನಿರ್ಮಿತ, ಸ್ಥಳೀಯ ಗಟ್ಟಿ ಕೆಂಪು ಜೇಡಿಮಣ್ಣಿನಿಂದ ತಯಾರಿತ ಮಂಗಳೂರು ಹಂಚುಗಳ ಮನೆಗಳು ಇಲ್ಲಿ ಸಾಮಾನ್ಯ. ಪುರಾತನ ಮನೆಗಳು ಸಾಮನ್ಯವಾಗಿ ವಿಸ್ತಾರವಾದ ಮರದ ಕೆತ್ತನೆಗಳನ್ನು ಹೊಂದಿರುತ್ತವೆ. ಆಸ್ಟ್ರೇಲಿಯ ದೇಶದ ವಿಕ್ಟೋರಿಯ ರಾಜ್ಯದಲ್ಲಿಯೂ ಮಂಗಳೂರು ಎಂಬ ಹೆಸರಿನ ಒಂದು ಊರು ಇದೆ.
ಈ ನಗರದ ಬಗ್ಗೆ ಹಲವು ಚಾರಿತ್ರಿಕ ಉಲ್ಲೇಖಗಳು ದೊರೆತಿವೆ. ಗ್ರೀಕ್ ಸಂತ ಕೋಸ್ಮಸ್ ಇಂಡಿಕೊಪ್ಲೆಸ್ಟಸ್ ಮಂಗಳೂರು ಬಂದರನ್ನು ಮ್ಯಾಂಗರೌತ್ ಬಂದರು ಎಂದು ಉಲ್ಲೇಖಿಸಿದ್ದಾನೆ. ಪ್ಲೈನಿ ಎಂಬ ರೋಮನ್ ಇತಿಹಾಸಜ್ಞ ನಿತ್ರಿಯಾಸ್ ಎಂಬ ಸ್ಥಳದ ಬಗ್ಗೆ ಉಲ್ಲೇಖಿಸಿದ್ದಾರೆ. ಗ್ರೀಕ್ ಇತಿಹಾಸಕಾರ ಟಾಲೆಮಿಯು ನಿತ್ರೆ ಎಂಬ ಸ್ಥಳದ ಉಲ್ಲೇಖವನ್ನು ಮಾಡಿದ್ದಾನೆ. ಈ ಎರಡೂ ಉಲ್ಲೇಖಗಳು ಬಹುಶಃ ಮಂಗಳೂರಿನ ಮೂಲಕ ಹರಿಯುತ್ತಿರುವ ನೇತ್ರಾವತಿ ನದಿಯ ಬಗ್ಗೆ ಆಗಿರಬಹುದು. ಟಾಲೆಮಿಯು ತನ್ನ ರಚನೆಗಳಲ್ಲಿ ಮಂಗಳೂರನ್ನು ಮಗನೂರ್ ಎಂದೂ ಉಲ್ಲೇಖಿಸಿದ್ದಾನೆ. ರೋಮನ್ ಲೇಖಕ ಏರಿಯನ್ ಮಂಗಳೂರನ್ನು ಮ್ಯಾಂಡಗೊರಾ ಎಂದು ಕರೆದಿದ್ದಾನೆ. ೭ನೇ ಶತಮಾನದ ಒಂದು ತಾಮ್ರ ಶಾಸನವು ಮಂಗಳೂರನ್ನು ಮಂಗಳಾಪುರ ಎಂದು ಉಲ್ಲೇಖಿಸಿದೆ.
ಡಿಸೆಂಬರ್ ನಿಂದ ಫೆಬ್ರವರಿವರೆಗಿನ ಸಮಯದಲ್ಲಿ ಇಲ್ಲಿ ತಾಪಮಾನ ಹಾಗೂ ತೇವಾಂಶಗಳೆರಡೂ ಇತರ ತಿಂಗಳುಗಳಿಗಿಂತ ಗಣನೀಯವಾಗಿ ಕಡಿಮೆಯಿರುತ್ತದೆ. ಆದ್ದರಿಂದ ಈ ಸಮಯವು ಮಂಗಳೂರನ್ನು ಭೇಟಿಕೊಡಲು ಅತಿ ಸೂಕ್ತ. ದಿನದಲ್ಲಿ ತಾಪಮಾನವು ೩೦ ಗಿಂತ ಕಡಿಮೆಯಿದ್ದರೆ, ರಾತ್ರಿಯಲ್ಲಿ ೨೦ ಗಿಂತ ಕಡಿಮೆಯಿರುತ್ತದೆ. ಈ ಋತುವಿನ ನಂತರ ಕಾಲಿಡುವುದೇ ಬೇಸಿಗೆಕಾಲ. ಈ ಸಮಯದಲ್ಲಿ ತಾಪಮಾನವು ೩೮ ಗಳ ತನಕ ಏರುತ್ತದೆ. ಇದರ ನಂತರ ಮಳೆಗಾಲವು ಆರಂಭವಾಗುತ್ತದೆ. ಭಾರತದ ಇತರ ನಗರ ಕೇಂದ್ರಗಳಿಗೆ ಹೋಲಿಸಿದರೆ ಮಂಗಳೂರು ಭಾರಿ ಮಳೆಯನ್ನು ಪಡೆಯುತ್ತದೆ. ಜೂನ್ ನಿಂದ ಸೆಪ್ಟೆಂಬರ್ ವರೆಗಿನ ಸಮಯಾವಧಿಯಲ್ಲಿ ನಗರವು ೪೦೦೦ ಮಿಲಿ ಮೀಟರ್ ಗಳಷ್ಟು ವರ್ಷಧಾರೆಯನ್ನು ಪಡೆಯುತ್ತದೆ.
೧೯೪೭ರಲ್ಲಿ ಭಾರತದ ಸ್ವಾತಂತ್ರ್ಯದ ನಂತರ, ಮದ್ರಾಸ್ ಪ್ರೆಸಿಡೆನ್ಸಿಯ ಭಾಗವಾಗಿದ್ದ ಮಂಗಳೂರನ್ನು ೧೯೫೬ದಲ್ಲಿ ಮೈಸೂರು ರಾಜ್ಯದೊಳಗೆ ವಿಲೀನಗೊಳಿಸಲಾಯಿತು. ಮೈಸೂರು ರಾಜ್ಯಕ್ಕೆ ಬಂದರಿನ ಸೌಲಭ್ಯವನ್ನು ಒದಗಿಸುತ್ತಿದ್ದ ಮಂಗಳೂರು, ರಾಜ್ಯದಲ್ಲಿ ಪ್ರಮುಖ ಸ್ಥಾನವನ್ನು ಪಡೆಯಿತು. ೨೦ನೇ ಶತಮಾನದ ಅಂತ್ಯವು ಮಂಗಳೂರು ಉದ್ಯಮ ಮತ್ತು ವಾಣಿಜ್ಯ ಕೇಂದ್ರವಾಗಿ ಅಭಿವೃದ್ಧಿ ಹೊಂದುವುದಕ್ಕೆ ಸಾಕ್ಷಿಯಾಯಿತು. ಸತತ ಔದ್ಯೋಗಿಕರಣದ ನಂತರವೂ ಮಂಗಳೂರು ತನ್ನ ಹಳೆಯ ಸೊಬಗನ್ನು ಉಳಿಸಿಕೊಂಡು ಬಂದಿದೆ. ತೆಂಗಿನ ಮರಗಳ ಜೊತೆಗೆ ಮೇಲೆದ್ದಿರುವ ಕೆಂಪು ಹಂಚಿನ ಕಟ್ಟಡಗಳು, ಸಮುದ್ರ ತೀರದಲ್ಲಿ ಸಾಲಾಗಿ ನಿಲ್ಲಿಸಿರುವ ಮೀನುಗಾರಿಕಾ ದೋಣಿಗಳು ಇವುಗಳಲ್ಲಿ ಕೆಲವು.
ಸ್ಥಳೀಯ ಹಿಂದೂ ದೇವತೆಯಾದ ಮಂಗಳಾದೇವಿಯಿಂದ ಮಂಗಳೂರು ತನ್ನ ಹೆಸರನ್ನು ಪಡೆದುಕೊಂಡಿದೆ. ಮತ್ಸ್ಯೇಂದ್ರನಾಥನೆಂಬ ನಾಥ್ ಪಂಥದ ಮುಖ್ಯಪುರುಷ, ಪ್ರೇಮಲಾದೇವಿ ಎಂಬ ಕೇರಳದ ರಾಜಕುಮಾರಿಯ ಜೊತೆ ಇಲ್ಲಿಗೆ ಬಂದಿದ್ದ. ಅವನು ರಾಜಕುಮಾರಿಯನ್ನು ತನ್ನ ಪಂಥಕ್ಕೆ ಪರಿವರ್ತಿಸಿಕೊಂಡು "ಮಂಗಳಾದೇವಿ" ಎಂದು ಮರುನಾಮಕರಣ ಮಾಡಿದನು. ಸ್ವಲ್ಪ ಸಮಯದ ಅನಾರೋಗ್ಯದಿಂದ ಮಂಗಳಾದೇವಿಯು ನಿಧನ ಹೊಂದಿದ್ದರಿಂದ ಅವರು ತಮ್ಮ ಪ್ರಯಾಣವನ್ನು ಮುಂದುವರೆಸಲು ಸಾಧ್ಯವಾಗಲಿಲ್ಲ. ಆದ್ದರಿಂದ ಅವಳ ಹೆಸರಿನಲ್ಲಿ ಬೋಳಾರದಲ್ಲಿ ಒಂದು ದೇವಸ್ಥಾನವನ್ನು ನಿರ್ಮಿಸಲಾಯಿತು. ಅದು ನಂತರ ಕ್ರಿ.ಶ. ೯೬೮ರಲ್ಲಿ ಅಲೂಪ ದೊರೆ ಕುಂದವರ್ಮನಿಂದ ಜೀರ್ಣೋದ್ಧಾರಕ್ಕೆ ಒಳಪಟ್ಟಿತು.
ಲೋಕ ಸಭೆ ಹಾಗೂ ವಿಧಾನ ಸಭೆ ಕ್ಷೇತ್ರಗಳ ಮರುವಿಂಗಡಣೆಯ ಮೊದಲು ಮಂಗಳೂರು ಲೋಕ ಸಭೆಗೆ ೨ ಸದಸ್ಯರನ್ನು ಒದಗಿಸುತ್ತಿತ್ತು. ಒಂದು ನಗರದ ದಕ್ಷಿಣ ಭಾಗದಿಂದ ಆಗಿದ್ದು ಇದು ಮಂಗಳೂರು ಲೋಕಸಭಾ ಕ್ಷೇತ್ರ ಎಂದು ಕರೆಯಲ್ಪಡುತ್ತಿತ್ತು. ಇನ್ನೊಂದು ನಗರದ ಉತ್ತರ ಭಾಗದಿಂದಾಗಿದ್ದು, ಇದು ಉಡುಪಿ ಲೋಕಸಭಾ ಕ್ಷೇತ್ರ ಎಂದು ನಾಮಂಕಿತವಾಗಿತ್ತು. ಮಂಗಳೂರು ಕರ್ನಾಟಕ ವಿಧಾನ ಸಭೆಗೆ ೩ ಸದಸ್ಯರನ್ನು ಕಳುಹಿಸುತ್ತಿತ್ತು. ಆದರೆ ಕ್ಷೇತ್ರ ಮರುವಿಂಗಡಣೆಯ ನಂತರ ಮಂಗಳೂರು ತಾಲೂಕು 'ದಕ್ಷಿಣ ಕನ್ನಡ ಲೋಕಸಭಾ ಕ್ಷೇತ್ರ' ಕೆಳಗೆ ಬರುತ್ತಿದ್ದು ಲೋಕ ಸಭೆಗೆ ಕೇವಲ ಒಬ್ಬ ಸದಸ್ಯನನ್ನು ಒದಗಿಸುತ್ತದೆ.
೧೭೬೩ರಲ್ಲಿ ಹೈದರಾಲಿಯು ಮಂಗಳೂರನ್ನು ಜಯಿಸಿದನು. ೧೭೬೮ ಮತ್ತು ೧೭೯೪ರ ಮಧ್ಯ ಬ್ರಿಟಿಷರು ಇದನ್ನು ಕೈವಶ ಪಡಿಸಿಕೊಳ್ಳುವವರೆಗೆ ನಗರವು ಅವನ ಅಧೀನದಲ್ಲಿತ್ತು. ನಂತರ ೧೭೯೪ರಲ್ಲಿ ಹೈದರಾಲಿಯ ಮಗ ಟಿಪ್ಪು ಸುಲ್ತಾನನು ಇನ್ನೊಮ್ಮೆ ಇದನ್ನು ತನ್ನ ಹತೋಟಿಗೆ ತೆಗೆದುಕೊಂಡನು. ಇವನ ಆಳ್ವಿಕೆಯ ಸಮಯದಲ್ಲಿ ನಗರವು ನಿರಂತರವಾಗಿ ಹಲವು ಆಂಗ್ಲೊ-ಮೈಸೂರು ಯುದ್ಧಗಳಿಗೆ ಸಾಕ್ಷಿಯಾಗಿ ನಿಂತಿತು. ಎರಡನೇ ಆಂಗ್ಲೊ-ಮೈಸೂರು ಯುದ್ಧವು ೧೧ ಮಾರ್ಚ್ ೧೭೮೪ರಲ್ಲಿ ಟಿಪ್ಪು ಸುಲ್ತಾನ ಮತ್ತು ಬ್ರಿಟಿಷ್ ಈಸ್ಟ್ ಇಂಡಿಯಾ ಕಂಪೆನಿ ಮಧ್ಯದ ಮಂಗಳೂರು ಒಪ್ಪಂದದೊಂದಿಗೆ ಕೊನೆಗೊಂಡಿತು.
ಕ್ರಿಕೆಟ್ ನಗರದ ಅತ್ಯಂತ ಜನಪ್ರಿಯ ಕ್ರೀಡೆ. ಮಂಗಳಾ ಸ್ಟೇಡಿಯಮ್ ದಕ್ಷಿಣ ಕನ್ನಡದ ಏಕಮಾತ್ರ ಕ್ರೀಡಾಂಗಣವಾಗಿದ್ದು, ಇದು ಮಂಗಳೂರಿನಲ್ಲಿದೆ. ಇದರ ಜೊತೆಗೆ ಫುಟ್ ಬಾಲ್ ಮತ್ತು ಚೆಸ್ ಗಳೂ ಇಲ್ಲಿನ ಇತರ ಜನಪ್ರಿಯ ಕ್ರೀಡೆಗಳಾಗಿವೆ. ಮಂಗಳೂರು 'ದಕ್ಷಿಣ ಕನ್ನಡ ಜಿಲ್ಲಾ ಚೆಸ್ ಕೂಟ'ದ ಕೇಂದ್ರಾಲಯವಾಗಿದ್ದು, ಇಲ್ಲಿ ೨ 'ಅಖಿಲ ಭಾರತ ಮುಕ್ತ ಚೆಸ್ ಪಂದ್ಯಾಟ'ಗಳು ನಡೆದಿವೆ. ಇತರ ಕ್ರೀಡೆಗಳಾದ ಟೆನ್ನಿಸ್, ಬಿಲ್ಲಿಯರ್ಡ್ಸ್,ಸ್ಕ್ವಾಷ್, ಬ್ಯಾಡ್ಮಿಂಟನ್, ಟೇಬಲ್ ಟೆನ್ನಿಸ್ ಹಾಗೂ ಗೋಲ್ಫ್ಗಳು ಇಲ್ಲಿನ ಅನೇಕ ಕ್ಲಬ್ ಹಾಗೂ ಜಿಮ್ಖಾನಗಳಲ್ಲಿ ಆಡಲ್ಪಡುತ್ತವೆ.
ಈ ನಗರದ ಹಲವು ಪುರಾತನ ಉಲ್ಲೇಖಗಳಲ್ಲಿ ಒಂದನ್ನು ಪಾಂಡ್ಯ ರಾಜ ಚೆಟ್ಟಿಯನ್ ನೀಡಿದ್ದಾರೆ. ಅವನು ಕ್ರಿ.ಶ. ೭೧೫ರಲ್ಲಿ ಇದನ್ನು ಮಂಗಲಾಪುರಂ ಎಂದು ಕರೆದಿದ್ದ. ೧೧ನೇ ಶತಮಾನದ ಅರಬ್ಬಿ ಪ್ರಯಾಣಿಕ ಇಬ್ನ್ ಬತೂತ ಮಂಗಳೂರನ್ನು ಮಂಜರೂರ್ ಎಂದು ಉಲ್ಲೇಖಿಸಿದ್ದಾನೆ. ಕ್ರಿ.ಶ. ೧೫೨೬ರಲ್ಲಿ ಪೋರ್ಚುಗೀಸರು ಮಂಗಳೂರನ್ನು ವಶಪಡಿಸಿಕೊಂಡರು. ಈ ಸಮಯದಲ್ಲಿ ಮ್ಯಾಂಗಲೋರ್ ಎಂಬ ಹೆಸರು ಅಧಿಕೃತವಾಯಿತು. ನಂತರ ೧೭೯೯ರಲ್ಲಿ ಇದು ಬ್ರಿಟಿಷರ ಕೈವಶವಾದಾಗ ಈ ಪೋರ್ಚುಗೀಸ್ ಹೆಸರು ಆಂಗ್ಲ ಭಾಷೆಯಲ್ಲಿ ಮಿಳಿತಗೊಂಡಿತು.
ಮಂಗಳೂರು ಉಷ್ಣವಲಯದ ವಾಯುಗುಣವನ್ನು ಹೊಂದಿದೆ. ನಗರದಲ್ಲಿ ಬೇಸಿಗೆಕಾಲ ಮತ್ತು ಚಳಿಗಾಲಗಳು ಸಮಾನವಾಗಿದ್ದು, ಎರಡೂ ಋತುಗಳಲ್ಲೂ ತಾಪಮಾನವು ಸರಾಸರಿ ೨೭ ನಿಂದ ೩೪ವರೆಗೆ ಇರುತ್ತದೆ. ತೇವಾಂಶವು ಸರಾಸರಿ ೭೮% ತಲುಪುತ್ತದೆ. ಪರ್-ಹ್ಯೂಮಿಡ್ ] ವಲಯಕ್ಕೆ ಸೇರುವ ಈ ನಗರವು ಅರಬ್ಬೀ ಸಮುದ್ರ ಶಾಖೆಯ ನೈಋತ್ಯ ಮಾನ್ಸೂನಿನ ನೇರ ಪ್ರಭಾವಕ್ಕೆ ಒಳಪಡುತ್ತದೆ. ಮೇಯಿಂದ ಆಕ್ಟೋಬರ್ ವರೆಗಿನ ೬ ತಿಂಗಳ ಸಮಯದಲ್ಲಿ ಒಟ್ಟು ವಾರ್ಷಿಕ ಮಳೆಯ ೯೦ ಪ್ರತಿಶತ ಮಳೆಯನ್ನು ಇದು ಪಡೆಯುತ್ತದೆ. ಇತರ ಸಮಯದಲ್ಲಿ ಒಣಹವೆಯಿರುತ್ತದೆ.
ಶಾಲೆಗಳಲ್ಲಿ ಶಿಕ್ಷಣ ಮಾಧ್ಯಮವು ಬಹುತೇಕ ಕನ್ನಡವಾಗಿದ್ದು, ಇತರ ಸರಕಾರೇತರ ಚಲಾಯಿತ ಶಾಲೆಗಳಲ್ಲಿ ಮಾಧ್ಯಮವು ಆಂಗ್ಲ ಅಥವಾ ಕನ್ನಡ ವಾಗಿವೆ. ಇತರ ಮಾಧ್ಯಮಗಳೂ ಇವುಗಳ ಜೊತೆಗೆ ಅಸ್ತಿತ್ವದಲ್ಲಿವೆ. ಪ್ರೌಢ ಶಾಲೆಯ ನಂತರ ಕಾಲೇಜುಗಳಲ್ಲಿ ಸಾಮಾನ್ಯವಾಗಿ ಆಂಗ್ಲವು ಶಿಕ್ಷಣ ಮಾಧ್ಯಮವಾಗಿದೆ. ಇತ್ತೀಚೆಗೆ 'ತುಳು ಸಾಹಿತ್ಯ ಅಕಾಡೆಮಿ'ಯಿಂದ ರಚಿಸಲ್ಪಟ್ಟ ಒಂದು ಪರಿಣತರ ಸಮಿತಿಯು, ಕನ್ನಡವನ್ನು ಲಿಪಿಯಾಗಿ ಬಳಸುವ ತುಳು ಭಾಷೆಯನ್ನು ಶಿಕ್ಷಣ ಮಾಧ್ಯಮವಾಗಿ ಸೇರಿಸಬೇಕೆಂದು ಸಲಹೆಯಿತ್ತರು.
೧೭೯೧ರಲ್ಲಿ ಬ್ರಿಟಿಷರು ಇದನ್ನು ಇನ್ನೊಮ್ಮೆ ವಶಪಡಿಸಿಕೊಂಡರು. ಆದರೆ ೧೭೯೩ರಲ್ಲಿ ಟಿಪ್ಪು ಇದರ ಮೇಲೆ ಮುತ್ತಿಗೆ ಹಾಕಿದನು. ಇದರಿಂದಾಗಿ ೧೭೯೪ರಲ್ಲಿ ಬ್ರಿಟಿಷರು ನಗರವನ್ನು ಟಿಪ್ಪುವಿಗೆ ಬಿಟ್ಟು ಕೊಟ್ಟರು. ೧೭೯೯ರಲ್ಲಿ ನಾಲ್ಕನೇ ಆಂಗ್ಲೊ-ಮೈಸೂರು ಯುದ್ಧದ ಸಮಯದಲ್ಲಿ ಟಿಪ್ಪು ಸುಲ್ತಾನನ ಮರಣಾನಂತರ ಮತ್ತು ಶ್ರೀರಂಗಪಟ್ಟಣದ ಪತನದ ನಂತರ, ನಗರವು ಶಾಶ್ವತವಾಗಿ ಬ್ರಿಟಿಷರ ಕೈವಶವಾಯಿತು. ನಂತರ ೧೯೪೭ರಲ್ಲಿ ಭಾರತದ ಸ್ವಾತಂತ್ರ್ಯದ ತನಕ ಇದು ಬ್ರಿಟಿಷರ ಅಧೀನದಲ್ಲಿಯೇ ಇದ್ದಿತು.
ಕಾರ್ಪೋರೇಷನ್ ಬ್ಯಾಂಕ್, ಕೆನರಾ ಬ್ಯಾಂಕ್, ಮತ್ತು ವಿಜಯ ಬ್ಯಾಂಕ್, ಗಳು ೨೦ನೇ ಶತಮಾನದ ಪೂರ್ವಾರ್ಧದಲ್ಲಿ ಮಂಗಳೂರಿನಲ್ಲಿ ಪ್ರಾರಂಭಗೊಂಡ ಮೂರು ರಾಷ್ಟ್ರೀಕೃತ ಬ್ಯಾಂಕುಗಳು. ಮಂಗಳೂರಿನಲ್ಲಿ ಸ್ಥಾಪಿಸಲ್ಪಟ್ಟ ಕರ್ಣಾಟಕ ಬ್ಯಾಂಕ್ ಆ ಸಮಯದ ದೊಡ್ಡ ಬ್ಯಾಂಕುಗಳಲ್ಲಿ ಒಂದಾಗಿತ್ತು. ಮಂಗಳೂರು ಕ್ಯಾಥೊಲಿಕ್ ಕೊ-ಓಪರೇಟಿವ್ ಬ್ಯಾಂಕ್ ಲಿಮಿಟೆಡ್, ಕ್ಯಾಥೊಲಿಕ್ ಬ್ಯಾಂಕ್ ಲಿಮಿಟೆಡ್ ಹಾಗೂ ಎಸ್.ಸಿ.ಡಿ.ಸಿ.ಸಿ ಬ್ಯಾಂಕುಗಳು ಮಂಗಳೂರಿನಲ್ಲಿ ಸ್ಥಾಪನೆಗೊಂಡ ವರ್ಗೀಕೃತ ಬ್ಯಾಂಕುಗಳು.
ಪಾಡ್ದನಗಳು ವೇಷಧಾರಿ ಸಮುದಾಯದವರಿಂದ ತುಳುವಿನಲ್ಲಿ ಹಾಡಲ್ಪಟ್ಟಿರುವ ಲಾವಣಿಯಂತಹ ಜಾನಪದ ಗೀತೆಗಳು. ಇದು ಸಾಮಾನ್ಯವಾಗಿ ಡಮರುವಿನ ಲಯಬದ್ಧ ಬಡಿತದೊಂದಿಗೆ ಹಾಡಲ್ಪಡುತ್ತದೆ. ಕೋಲ್ಕೈ , ಉಂಜಲ್ ಪಾಟ್ , ಮೊಯ್ಲಾಂಜಿ ಪಾಟ್, ಒಪ್ಪುನೆ ಪಾಟ್ ಗಳು ಕೆಲವು ಪ್ರಸಿದ್ಧ ಬ್ಯಾರಿ ಹಾಡುಗಳು.
ಮಂಗಳೂರು ಕರ್ನಾಟಕದ ದಕ್ಷಿಣ ಕನ್ನಡ ಜಿಲ್ಲೆಯ ಆಡಳಿತ ಕೇಂದ್ರ. ಅರಬ್ಬೀ ಸಮುದ್ರದ ಬಂದರಾಗಿ ಅಭಿವೃದ್ಧಿಪಡಿಸಲಾದ ಇದು ಪ್ರಸ್ತುತ ಭಾರತದ ಪ್ರಮುಖ ಬಂದರುಗಳಲ್ಲಿ ಒಂದಾಗಿದೆ. ನೇತ್ರಾವತಿ ಮತ್ತು ಗುರುಪುರ ನದಿಗಳಿಂದುಂಟಾದ ಹಿನ್ನೀರಿನ ತಟದಲ್ಲಿರುವ ಈ ನಗರವು ಭಾರತದ ೭೫ ಪ್ರತಿಶತ ಕಾಫಿ ಮತ್ತು ಗೋಡಂಬಿ ರಫ್ತನ್ನು ನಿರ್ವಹಿಸುತ್ತದೆ.
ದಕ್ಷಿಣ ಕನ್ನಡ ಜಿಲ್ಲಾ ಪೋಲಿಸ್ ಮಂಗಳೂರಿನಲ್ಲಿ ಕಾನೂನು ಹಾಗೂ ನ್ಯಾಯಬದ್ಧತೆಗೆ ಜವಾಬ್ದಾರಿಯಾಗಿದೆ. ಈ ಇಲಾಖೆಯನ್ನು ಸೂಪರಿಂಟೆಂಡಂಟ್ ಆಫ್ ಪೋಲಿಸ್ ಅವರು ಮುನ್ನಡೆಸುತ್ತಾರೆ. ಮಂಗಳೂರು 'ಪಶ್ಚಿಮ ವ್ಯಾಪ್ತಿ ಪೋಲಿಸ್' ಇಲಾಖೆಯ ಪ್ರಧಾನ ಕಾರ್ಯಾಲಯವನ್ನೂ ಪಡೆದಿದ್ದು, ಇದು ಕರ್ನಾಟಕದ ಪಶ್ಚಿಮ ಜಿಲ್ಲೆಗಳನ್ನು ಒಳಗೊಂಡಿದೆ.
ಮಂಗಳೂರು , ಕರ್ನಾಟಕದ ನೈಋತ್ಯದಲ್ಲಿರುವ ಪ್ರಮುಖ ರೇವು ಪಟ್ಟಣ ಹಾಗೂ ಕರ್ನಾಟಕದ ಪ್ರಮುಖ ನಗರಗಳಲ್ಲೊಂದು. ಭಾರತದ ಪಶ್ಚಿಮ ಕರಾವಳಿಯಲ್ಲಿ ಅರಬ್ಬೀ ಸಮುದ್ರದ ತೀರದಲ್ಲಿರುವ ಇದು ತನ್ನ ಪೂರ್ವದಲ್ಲಿ ಪಶ್ಚಿಮ ಘಟ್ಟಗಳನ್ನು ಹೊಂದಿದೆ.
ಮಂಗಳೂರಿನ ಸ್ಥಾನವು ಅದನ್ನು ಎಲ್ಲಾ ರೀತಿಯ ಸಾರಿಗೆಗಳ ಮೂಲಕವೂ ಸುಲಭವಾಗಿ ತಲುಪುವಂತೆ ಮಾಡಿದೆ. ಮಂಗಳೂರಿನ ಸಾರಿಗೆ ವ್ಯವಸ್ಥೆಯು ಖಾಸಗಿ ಬಸ್ಸುಗಳು, ಕೆ.ಎಸ್.ಆರ್.ಟಿ.ಸಿ ಬಸ್ಸುಗಳು, ರೈಲು, ಟ್ಯಾಕ್ಸಿ ಹಾಗೂ ಆಟೋ ರಿಕ್ಷಾಗಳನ್ನು ಒಳಗೊಂಡಿದೆ.
ಸಮಕಾಲೀನ ಚೀನೀ ಭಾಷೆ ಮತ್ತು ಸಂಸ್ಕೃತಿಯಲ್ಲಿ ಪ್ರೀತಿ ಎಂಬ ಪರಿಕಲ್ಪನೆಯನ್ನು ಅಭಿವ್ಯಕ್ತಿಸಲು ಹಲವು ಪರಿಭಾಷೆಗಳು ಮತ್ತು ಮೂಲಪದಗಳು ಬಳಕೆಯಲ್ಲಿವೆ.
ಐ ಎನ್ನುವುದು ಕ್ರಿಯಾಪದವಾಗಿ ಅಥವಾ ನಾಮಪದವಾಗಿ ಅದರಲ್ಲೂ ವಿಶೇಷವಾಗಿ ಐಕ್ವಿಂಗ್‌ ನಲ್ಲಿ "ಪ್ರೀತಿ" ಅಥವಾ "ಪ್ರಣಯ"ವಾಗಿ ಬಳಕೆಯಾಗುತ್ತದೆ.
ಚೀನಾದಲ್ಲಿ 1949ರಿಂದ "ಸಂಗಾತಿ"ಯನ್ನು ("ಹೆಂಡತಿ" ಮತ್ತು "ಗಂಡ"ನಿಗೆ ಪ್ರತ್ಯೇಕ ಪರಿಭಾಷೆಗಳಿವೆ, ಮೂಲತಃ ಇವಕ್ಕೆ ಅಷ್ಟು ಮಹತ್ವ ನೀಡಿರಲಿಲ್ಲ.) ಸೂಚಿಸಲು ಬಳಸುತ್ತಿರುವ ಪದಗಳಲ್ಲಿ ಐರೆನ್‌ (, ಮೂಲತಃ "ಪ್ರೇಮಿ" ಎಂದರ್ಥ ಅಥವಾ ಮತ್ತಷ್ಟು ಅಕ್ಷರಶಃ ಹೇಳುವುದಾದರೆ, "ಒಲುಮೆಯ ವ್ಯಕ್ತಿ") ಪ್ರಧಾನ ಪದವಾಗಿದೆ. ಈ ಪದ ಒಮ್ಮೆ ನೇತ್ಯಾತ್ಮಕ ವ್ಯಂಗ್ಯಾರ್ಥ ಪಡೆದುಕೊಂಡಿದ್ದು, ಅದು ತೈವಾನ್‌ನ ಹಲವು ಭಾಷೆಗಳಲ್ಲಿ ಈಗಲೂ ಉಳಿದುಬಂದಿದೆ.
ಲಿಯಾನ್‌‌ ಎನ್ನುವ ಪದ ಸಾಮಾನ್ಯವಾಗಿ ಒಂಟಿಯಾಗಿ ಬಳಕೆಯಾಗುವುದಿಲ್ಲ ಬದಲಿಗೆ "ಪ್ರೀತಿಯಲ್ಲಿ ದೇವರು" , "ಪ್ರೇಮಿ" ಅಥವಾ "ಸಲಿಂಗಕಾಮ" ಎನ್ನುವಂಥ ಪರಿಭಾಷೆಗಳ ಭಾಗವಾಗಿ ಬಳಕೆಯಾಗುತ್ತದೆ.
ಕ್ವಿಂಗ್‌ ಎಂಬ ಪದಕ್ಕೆ ಸಾಮಾನ್ಯವಾಗಿ "ಸಂವೇದನೆ" ಅಥವ "ಭಾವನೆ" ಎಂಬ ಅರ್ಥಗಳಿವೆ, ಇದು ಹಲವುವೇಳೆ ಬೇರೆ ಬೇರೆ ಸನ್ನಿವೇಶಗಳಲ್ಲಿ "ಪ್ರೀತಿ" ಎನ್ನುವ ಅರ್ಥವನ್ನು ಸೂಚಿಸುತ್ತದೆ. ಇದು ಐಕ್ವಿಂಗ್‌ ಎಂಬ ಪದದಲ್ಲಿ ಅಡಕಗೊಂಡಿದೆ; "ಪ್ರೇಮಿ" ಎನ್ನುವುದಕ್ಕೆ ಕ್ವಿನ್‌ಗ್ರೆನ್‌ ಎನ್ನುವ ಪದ ಬಳಕೆಯಾಗುತ್ತದೆ.
ಕನ್‌ಫ್ಯೂಷಿಯಸ್‌ ಮತ‌ದಲ್ಲಿ ಲಿಯಾನ್‌ ಎಂದರೆ ಸದ್ಗುಣದ ಹಿತಚಿಂತಕ ಪ್ರೀತಿ ಎಂದರ್ಥ. ಲಿಯಾನ್‌ ಮನುಷ್ಯರೆಲ್ಲರಿಂದ ಅನುಸರಿಸಲ್ಪಡಬೇಕಷ್ಟೇ ಅಲ್ಲದೆ ಅದು ನೈತಿಕ ಬದುಕನ್ನು ಬಿಂಬಿಸಬೇಕು. ಮೋಜಿ ಎನ್ನುವ ಚೀನೀ ತತ್ವಜ್ಞಾನಿ ಕನ್‌ಫ್ಯೂಷಿಯಸ್‌ ಮತದ ಲಿಯಾನ್‌ ಎಂಬುದಕ್ಕೆ ಪ್ರತಿಕ್ರಿಯೆಯಾಗಿ ಐ ಎನ್ನುವ ಪರಿಕಲ್ಪನೆಯನ್ನು ಅಭಿವೃದ್ಧಿಪಡಿಸಿದನು.
ಮೋಹಿಸಮ್‌ನಲ್ಲಿ ಐ ಎನ್ನುವುದು ಇಡೀ ಜೀವಜಗತ್ತಿಗೆ ತೋರುವ, ಪ್ರತಿಯಾಗಿ ಏನನ್ನೂ ಬಯಸದ ಸಾರ್ವತ್ರಿಕ ಪ್ರೀತಿ. ಇದು ಕೇವಲ ಸ್ನೇಹಿತರು ಅಥವಾ ಕುಟುಂಬ ವರ್ಗಕ್ಕೆ ಮಾತ್ರ ತೋರುವ ಸೀಮಿತ ಪ್ರೀತಿಯಲ್ಲ. ಅತಿವರ್ತನೆ ಮತ್ತು ಆಕ್ರಮಣಕಾರಿ ಯುದ್ಧಗಳು ಐ ಗೆ ಹಾನಿಕಾರಕ. ಮೋಜಿಯ ಆಲೋಚನೆ ಪ್ರಭಾವಶಾಲಿಯಾಗಿದ್ದರೂ, ಕನ್‌ಫ್ಯೂಷಿಯನ್‌ ಲಿಯಾನ್‌ ಎಂಬುದು ಬಹುತೇಕ ಚೀನಿಯರ ಪ್ರೀತಿಯ ಗ್ರಹಿಕೆಯಾಗಿದೆ.
ಗಾನ್‌ಕ್ವಿಂಗ್‌ ಎನ್ನುವುದು ತಾದಾತ್ಮ್ಯ ಅನುಭೂತಿಗೆ ಅಸ್ಪಷ್ಟವಾಗಿ ಹೋಲುವ ಸಂಬಂಧವೊಂದರ "ಸಂವೇದನೆ". ಇನ್ನೊಬ್ಬರಿಗೆ ನೆರವಾಗುವ ಅಥವಾ ಇನ್ನೊಬ್ಬರಿಗಾಗಿ ಕೆಲಸ ಮಾಡುವ ಮೂಲಕ ಮತ್ತು ಮತ್ತೋರ್ವ ವ್ಯಕ್ತಿ ಅಥವಾ ಯಾವುದೇ ವಸ್ತುವಿನ ಕಡೆಗೆ ಭಾವನಾತ್ಮಕ ಸಂಬಂಧವನ್ನು ಹೊಂದುವ ಮೂಲಕ ಸಾಧಿಸುವ ಉತ್ತಮ ಗಾನ್‌ಕ್ವಿಂಗ್ ಅನ್ನು ನಿರ್ಮಿಸುವುದರಿಂದ ಓರ್ವ ವ್ಯಕ್ತಿಯು ಪ್ರೀತಿಯನ್ನು ಅಭಿವ್ಯಕ್ತಿಸುತ್ತಾನೆ.
ಯಾನ್‌ಫೆನ್‌ ಎನ್ನುವುದು ಪರಿಮಿತ ವಿಧಿನಿಯಮಗಳನ್ನು ಸಂಪರ್ಕಿಸುವ ಪದವಾಗಿದೆ. ಅರ್ಥಪೂರ್ಣ ಸಂಬಂಧವೊಂದು ಹಲವು ವೇಳೆ ಪ್ರಬಲ ಯಾನ್‌ಫೆನ್‌ ನ ಅವಲಂಬಿಯಂತೆ ಭಾವಿಸಲ್ಪಡುತ್ತದೆ. ಆಕಸ್ಮಿಕ ಶೋಧನಾಶಕ್ತಿಯನ್ನು ಇದು ತುಂಬಾ ಹೋಲುತ್ತದೆ. ಇಂಗ್ಲಿಷ್‌ನಲ್ಲಿ, "ದೆ ವರ್‌ ಮೇಡ್‌ ಫಾರ್ ಈಚ್‌ ಅದರ್‌", "ಫೇಟ್‌" ಆರ್ "ಡೆಸ್ಟಿನಿ" ಎಂಬ ಇದೇ ರೀತಿಯ ಕಲ್ಪನೀಕರಣವಿದೆ.
"ಆರಂಭಿಕ ಪ್ರೀತಿ" ಎಂಬ ಅಕ್ಷರಶಃ ಅರ್ಥ ಹೊಂದಿರುವ ಜಾವೋಲಿಯನ್‌ ಪ್ರಣಯ ಅನುಭೂತಿಗಳಿಗಾಗಿ ಅಥವಾ ಮಕ್ಕಳ ಅಥವಾ ವಯಸ್ಕರ ನಡುವಿನ ಬಾಂಧವ್ಯಗಳಿಗಾಗಿ ಪದೇ ಪದೇ ಬಳಕೆಯಾಗುತ್ತಿರುವ ಒಂದು ಸಮಕಾಲೀನ ಪಾರಿಭಾಷಿಕ ಶಬ್ದ.
ಜಾವೋಲಿನ್ ಎಂಬ ಪರಿಕಲ್ಪನೆ ಹದಿಹರೆಯದ ಪ್ರಿಯಕರ ಅಥವಾ ಪ್ರಿಯತಮೆಯರ ನಡುವಿನ ಸಂಬಂಧಗಳನ್ನಷ್ಟೇ ಅಲ್ಲದೇ, ಬಾಲ್ಯ ಅಥವಾ ಹದಿಹರೆಯದ "ಅಲ್ಪಕಾಲದ ವ್ಯಾಮೋಹಗಳನ್ನು" ವರ್ಣಿಸುತ್ತದೆ. ಸಮಕಾಲೀನ ಚೀನಿ ಸಂಸ್ಕೃತಿಯಲ್ಲಿರುವ ಪ್ರಚಲಿತ ನಂಬಿಕೆಯನ್ನು ಈ ಪರಿಕಲ್ಪನೆ ಪ್ರಮುಖವಾಗಿ ಸೂಚಿಸುತ್ತದೆ.
ಇದರ ಪ್ರಕಾರ, ಯುವಜನತೆ ಅವರ ಅಧ್ಯಯನದ ಬೇಡಿಕೆಗಳ ಕಾರಣದಿಂದ (ವಿಶೇಷವಾಗಿ ಚೀನಾದ ಅತ್ಯುನ್ನತ ಸ್ಪರ್ಧಾತ್ಮಕ ಶಿಕ್ಷಣ ವ್ಯವಸ್ಥೆಯಲ್ಲಿ ಇದು ಸತ್ಯ) ಮತ್ತು ತಮ್ಮ ಭವಿಷ್ಯದ ಯಶಸ್ಸಿನ ಅವಕಾಶಗಳು ಅಪಾಯಕ್ಕೆ ಸಿಲುಕದಂತೆ ಕಾಪಾಡಲು ಪ್ರಣಯ ಸಂಬಂಧಗಳನ್ನು ರೂಪಿಸಿಕೊಳ್ಳುವಂತಿಲ್ಲ. ಚೀನೀ ವೃತ್ತಪತ್ರಿಕೆಗಳಲ್ಲಿ ಮತ್ತು ಇತರೆ ಮಾಧ್ಯಮಗಳಲ್ಲಿ ಈ ವಿಚಾರದ ಪ್ರಸ್ತುತತೆ ಮತ್ತು ಪೋಷಕರ ಗಾಬರಿಗಳು ಹಾಗೂ ವಿದ್ಯಾರ್ಥಿಗಳಿಗೆ ಇದರ ಗ್ರಹೀತ ಅಪಾಯಗಳ ಕುರಿತು ವಿವರವಾದ ವರದಿಗಳು ಪ್ರಕಟವಾಗಿವೆ.
ಜಪಾನಿಯರ ಬೌದ್ಧ ಧರ್ಮದಲ್ಲಿ ಐ ಎನ್ನುವುದು ಕಾಳಜಿಯುಳ್ಳ ಭಾವೋದ್ರಿಕ್ತ ಪ್ರೀತಿ ಮತ್ತು ಒಂದು ಮೂಲಭೂತ ಬಯಕೆ. ಇದು ಸ್ವಾರ್ಥದ ಕಡೆಗೆ ಬೆಳೆಯಬಹುದು ಅಥವಾ ನಿಸ್ವಾರ್ಥತೆ ಹಾಗೂ ಜ್ಞಾನೋದಯದ ಕಡೆಗೆ ಬೆಳೆಯಬಹುದು.ಆಮೇ ಎಂಬ ಜಪಾನಿಯರ ಪದದ ಅರ್ಥ "ಪ್ರಸನ್ನಗೊಳಿಸುವ ಅವಲಂಬನೆ' ಎಂದಾಗಿದ್ದು, ಇದು ಜಪಾನಿನ ಶಿಶುಪಾಲನಾ ಸಂಸ್ಕೃತಿಯ ಭಾಗವಾಗಿದೆ.
ಜಪಾನಿನ ತಾಯಿಯರು ತಮ್ಮ ಮಕ್ಕಳನ್ನು ತಬ್ಬಿಕೊಳ್ಳುವುದು ಮತ್ತು ಅವರ ಆಸೆಗಳನ್ನು ಪೂರೈಸುವುದು ನಿರೀಕ್ಷೆಯಾಗಿರುತ್ತದೆ. ಅದೇ ರೀತಿ ಮಕ್ಕಳು ತಮ್ಮ ತಾಯಿಯರೊಂದಿಗೆ ಅಂಟಿಕೊಂಡಿರುವುದು ಮತ್ತು ಅವರ ಸೇವೆ ಮಾಡುವ ಮೂಲಕ ತಾಯಿಯರಿಗೆ ಪ್ರತಿಫಲ ನೀಡುವುದನ್ನು ನಿರೀಕ್ಷಿಸಲಾಗಿದೆ. ನಂತರದ ಬದುಕಿನಲ್ಲಿ ಜಪಾನಿಯರ ಸಾಮಾಜಿಕ ವರ್ತನೆಯು ತಾಯಿ-ಮಗುವಿನ ನಡುವಿನ ಆಮೇ ಆಧಾರದ ಮೇಲೆ ರೂಪುಗೊಳ್ಳುತ್ತವೆ ಎಂದು ಕೆಲವು ಸಮಾಜಶಾಸ್ತ್ರಜ್ಞರು ಸೂಚಿಸಿದ್ದಾರೆ.
ಇಂಗ್ಲಿಷ್‌ನ "ಪ್ರೀತಿ" ಎಂಬ ಪದಕ್ಕೆ ಸಂವಾದಿಯಾಗಿ ಲ್ಯಾಟಿನ್‌ ಭಾಷೆ ಹಲವು ವಿಭಿನ್ನ ಕ್ರಿಯಾಪದಗಳನ್ನು ಹೊಂದಿದೆ. ಪ್ರೀತಿಸು ಎಂಬುದಕ್ಕೆ ಅಮಾರೆ ಎನ್ನುವುದು ಮೂಲಪದ. ಇದು ಇಟಾಲಿಯನ್‌ ಭಾಷೆಯಲ್ಲಿ ಇಂದಿಗೂ ಬಳಕೆಯಲ್ಲಿದೆ. ರೋಮನ್ನರು ಇದನ್ನು ಪ್ರೀತಿಯ ಸಂವೇದನೆಯಲ್ಲಷ್ಟೇ ಅಲ್ಲದೇ, ಪ್ರಣಯದ ಅಥವಾ ಲೈಂಗಿಕ ಸಂವೇದನೆಯಲ್ಲಿಯೂ ಬಳಸಿದರು.
ಈ ಕ್ರಿಯಾಪದದಿಂದ ಅಮಾನ್ಸ್ ‌-ಓರ್ವ ಪ್ರೇಮಿ, ಅಮಾಟೋರ್‌-"ವೃತ್ತಿನಿರತ ಪ್ರೇಮಿ" ಎಂಬ ಪದಗಳು ಹುಟ್ಟಿದ್ದು, ಕೆಲವೊಮ್ಮೆ ವ್ಯಭಿಚಾರದ ಸಾಮಾನ್ಯ ಅಭಿಪ್ರಾಯದಲ್ಲೂ ಇದು ಬಳಕೆಯಾಗುತ್ತದೆ. ಅಮೈಕಾ ಎಂಬುದು ಇಂಗ್ಲಿಷ್‌ ಸಂವೇದನೆಯಲ್ಲಿ "ಗರ್ಲ್‌ ಫ್ರೆಂಡ್‌ ಅಥವಾ ಗೆಳತಿ" ಎಂಬರ್ಥದಲ್ಲಿದ್ದು, ಕೆಲವು ವೇಳೆ ಇದನ್ನು ಸೌಮ್ಯೋಕ್ತಿಯಲ್ಲಿ ವೇಶ್ಯೆಯೊಬ್ಬಳಿಗೆ ಅನ್ವಯಿಸಲಾಗುತ್ತದೆ.
ಇದಕ್ಕೆ ಅನುಗುಣವಾದ ನಾಮಪದ ಅಮೋರ್‌ (ರೋಮನ್ನರಿಗೆ ಈ ಪದದ ಮಹತ್ವ ಏನು ಎಂಬುದನ್ನು ನಗರದ ಹೆಸರಾದ ರೋಮ್‌- ಲ್ಯಾಟಿನ್‌ನಲ್ಲಿ: ರೋಮ - ಎಂಬ ಉದಾಹರಣೆಯ ಮೂಲಕ ನೊಡಬಹುದಾಗಿದೆ. ಏಕೆಂದರೆ ಅಮೋರ್ ಎಂಬ ಪದವನ್ನು ವರ್ಣಪಲ್ಲಟಗೊಳಿಸಿದರೆ ರೋಮ ಎಂಬುದು ಗೋಚರಿಸುತ್ತದೆ.
ಪ್ರಾಚೀನ ಯುಗದಲ್ಲಿ ಇದನ್ನು ನಗರದ ರಹಸ್ಯ ಹೆಸರನ್ನಾಗಿ ವ್ಯಾಪಕವಾಗಿ ಬಳಸಲಾಗಿತ್ತು.) ಪ್ರೇಮ ಸಂಬಂಧಗಳನ್ನು ಅಥವಾ ಲೈಂಗಿಕ ಸಾಹಸಗಳನ್ನು ಸೂಚಿಸಲೂ ಸಹ ಈ ಪದವು ಬಹುವಚನದ ರೂಪದಲ್ಲಿ ಬಳಕೆಯಾಗುತ್ತದೆ.
ಇದೇ ಮೂಲದಿಂದ ಅಮಿಕಸ್ ‌-"ಸ್ನೇಹಿತ" ಮತ್ತು ಅಮಿಕಿಟಿಯಾ -"ಸ್ನೇಹ" (ಪರಸ್ಪರರ ಪ್ರಯೋಜನಗಳನ್ನು ಆಧರಿಸಿ ಮತ್ತು ಇದಕ್ಕನುಗುಣವಾಗಿ "ಕೃತಜ್ಞತೆ" ಅಥವಾ "ವರ್ಚಸ್ಸು"ಗಳಿಗೆ ಅತಿ ಸಮೀಪವಾಗಿ) ಎಂಬ ಪದಗಳೂ ಹುಟ್ಟಿವೆ ಸಿಸಿರೋ ಎಂಬ ಲೇಖಕ ಬರೆದಿರುವ "ಆನ್ ಫ್ರೆಂಡ್‌ಷಿಪ್‌ " ಎಂಬ ಪ್ರಬಂಧ ಒಂದು ಹಂತದವರೆಗೆ ಈ ಭಾವನೆಯನ್ನು ಕುರಿತು ಚರ್ಚಿಸುತ್ತದೆ.
ಓವಿಡ್‌ ಎಂಬ ಲೇಖಕ ಅರ್ಸ್ ಅಮಟೋರಿಯ ಎಂಬ, ಡೇಟಿಂಗ್‌ ಕುರಿತಾದ ಒಂದು ಮಾರ್ಗದರ್ಶಿ ಕೃತಿಯನ್ನು ಬರೆದಿದ್ದು, ಇದು ಅನೈತಿಕ ಸಂಬಂಧಗಳಿಂದ ಹಿಡಿದು ಅತಿ ಕಾಳಜಿಯುಳ್ಳ ಪೋಷಕರವರೆಗೆ ಎಲ್ಲವನ್ನೂ ಆಳವಾಗಿ ಚರ್ಚಿಸುತ್ತದೆ.
ಚಿತ್ರಣವನ್ನು ಒಂದಿಷ್ಟು ಜಟಿಲಗೊಳಿಸುವ ನಿಟ್ಟಿನಲ್ಲಿ, ಇಂಗ್ಲಿಷ್‌ ಸರಳವಾಗಿ ಇಷ್ಟಪಡು ಎಂದು ಹೇಳುವುದನ್ನು ಲ್ಯಾಟಿನ್‌ ಭಾಷೆ ಕೆಲವೊಮ್ಮೆ ಅಮಾರೆ ಎಂದು ಬಳಸುತ್ತದೆ. ಆದರೂ, ಲ್ಯಾಟಿನ್‌ ಭಾಷೆಯಲ್ಲಿ ಪ್ಲೇಸೆರೆ ಅಥವಾ ಡಿಲೆಕ್ಟಾರೆ ಎಂಬ ಪದಗಳಿಂದ ಈ ಭಾವನೆ ಸಾಮಾನ್ಯವಾಗಿ ಮತ್ತಷ್ಟು ಸ್ಪುಟವಾಗಿ ಅಭಿವ್ಯಕ್ತಿಸಲ್ಪಡುತ್ತದೆ.
ಇವು ಹೆಚ್ಚು ಆಡುಮಾತಿನ ಶೈಲಿಯಲ್ಲಿ ಬಳಕೆಯಾಗುತ್ತವೆ. ಡಿಲೆಕ್ಟಾರೆ ಎಂಬ ಪದವು ಕ್ಯಾಟಲ್ಲಸ್‌ನ ಪ್ರೇಮಕವಿತೆಗಳಲ್ಲಿ ಹಲವು ಕಡೆ ಬಳಕೆಯಾಗಿದೆ. ಡಿಲಿಗೆರೆ ಎಂಬ ಪದ ಹಲವು ವೇಳೆ "ಪ್ರೀತಿಯಿಂದಿರು" "ಗೌರವಿಸು" ಎಂಬ ಭಾವನೆಯನ್ನು ಅಭಿವ್ಯಕ್ತಿಪಡಿಸುತ್ತದೆ. ತೀರ ವಿರಳವಾಗಿ ಪ್ರಣಯ ಪ್ರೀತಿಯನ್ನು ಸೂಚಿಸಲು ಈ ಪದ ಬಳಕೆಯಾಗುತ್ತದೆ.
ಇಬ್ಬರು ಪುರುಷರ ಸ್ನೇಹವನ್ನು ವರ್ಣಿಸಲು ಈ ಪದ ಸೂಕ್ತವಾಗಿದೆ. ಆದರೂ, ಆ ಪದಕ್ಕೆ ಸರಿ ಹೊಂದುವ ನಾಮಪದವಾದ ಡಿಲಿಗೆಂಟಿಯಾ ವು, "ಶ್ರದ್ಧೆ" ಅಥವಾ "ಜಾಗರೂಕತೆ" ಎಂಬ ಅರ್ಥಗಳನ್ನು ಹೊಂದಿದೆ. ಅಲ್ಲದೆ ಕ್ರಿಯಾಪದದೊಂದಿಗೆ ಲಾಕ್ಷಣಿಕ ಅತಿಕ್ರಮಣವನ್ನು ಹೊಂದಿದೆ. ಅಬ್ಸರ್ವೇರ್‌ ಎಂಬುದು ಡಿಲಿಗೆಲೆ ಎಂಬ ಪದಕ್ಕೆ ಸಮಾನಾರ್ಥಕ ಪದ;
ಇಂಗ್ಲಿಷ್‌ನೊಂದಿಗೆ ಒಂದೇ ಭಾಷಾಕುಲದಿಂದ ಬಂದಿದ್ದರೂ ಸಹ, ಈ ಕ್ರಿಯಾಪದ ಮತ್ತು ಇದರ ಸಂವಾದಿ ನಾಮಪದ ಅಬ್ಸರ್ವೇಟಿಯಾ , ಕೆಲವೊಮ್ಮೆ "ಗೌರವ" ಅಥವಾ "ಒಲವು" ಎಂಬ ಅರ್ಥಗಳನ್ನು ಸೂಚಿಸುತ್ತವೆ. ಕ್ರಿಶ್ಚಿಯನ್‌ ಬೈಬಲ್‌ನ ಲ್ಯಾಟಿನ್‌ ಅನುವಾದಗಳಲ್ಲಿ ಕ್ಯಾರಿಟಾಸ್‌ ಎಂಬ ಪದವು "ಉದಾರ ಪ್ರೀತಿ‌" ಎಂಬ ಅರ್ಥ ನೀಡಲು ಬಳಕೆಯಾಗಿದೆ. ಆದರೆ ಪಾಗನ್‌ ರೋಮನ್ ಸಾಹಿತ್ಯದಲ್ಲಿ ಈ ಅರ್ಥವು ಎಲ್ಲೂ ಕಂಡುಬರುವುದಿಲ್ಲ. ಇದು ಗ್ರೀಕ್‌ ಪದದ ಸಂಯೋಜನೆಯಿಂದ ವ್ಯುತ್ಪತ್ತಿ ಹೊಂದಿರುವುದರಿಂದ ಇದಕ್ಕೆ ಯಾವುದೇ ಸಂವಾದಿ ಕ್ರಿಯಾಪದಗಳಿಲ್ಲ.
ಪ್ರೀತಿ ಎನ್ನುವ ಪದ ಬಳಕೆಯಾಗುವ ಹಲವು ವಿಭಿನ್ನ ಸಂವೇದನೆಗಳನ್ನು ಗ್ರೀಕ್‌ ವಿಂಗಡಿಸುತ್ತದೆ. ಉದಾಹರಣೆಗೆ, ‌ಫಿಲಿಯಾ , ಎರೋಸ್‌ , ಅಗಾಪೆ , ಸ್ಟ್ರೋರ್ಜ್‌ ಮತ್ತು ಕ್ಸೇನಿಯಾ ಎಂಬ ಪದಗಳನ್ನು ಪ್ರಾಚೀನ ಗ್ರೀಕ್ ಹೊಂದಿದೆ.
ಆದರೆ ಗ್ರೀಕ್‌ನಲ್ಲಿ , ಈ ಪದಗಳ ಅರ್ಥವನ್ನು ಸಂಪೂರ್ಣವಾಗಿ ಪ್ರತ್ಯೇಕಿಸುವುದು ಐತಿಹಾಸಿಕವಾಗಿ ಅತ್ಯಂತ ಕಷ್ಟಕರವಾಗಿ ಮಾರ್ಪಟ್ಟಿದೆ. ಇದೇ ವೇಳೆ, ಬೈಬಲ್‌ನ ಪ್ರಾಚೀನ ಗ್ರೀಕ್ ಬರಹವು ಅಗಾಪೋ ಎಂಬ ಕ್ರಿಯಾಪದವು ಫಿಲಿಯೋ ಎಂಬ ಪದವು ಹೊಂದಿರುವ ಅರ್ಥವನ್ನೇ ಹೊಂದಿರುವ ಉದಾಹರಣೆಗಳನ್ನು ಒಳಗೊಂಡಿದೆ.
ಅಗಾಪೆ ಎಂದರೆ ಆಧುನಿಕ ಗ್ರೀಕ್‌ನಲ್ಲಿ ಪ್ರೀತಿ ಎಂದರ್ಥ. ಎಸ್'ಅಗಾಪೋ ಎಂಬ ಪಾರಿಭಾಷಿಕ ಪದಕ್ಕೆ ಗ್ರೀಕ್‌ನಲ್ಲಿ ನಾನು ನಿನ್ನ ಪ್ರೀತಿಸುತ್ತೇನೆ ಎಂದರ್ಥ. ಅಗಾಪೋ ಎನ್ನುವ ಪದ ನಾನು ಪ್ರೀತಿಸುತ್ತೇನೆ ಎಂಬ ಕ್ರಿಯಾಪದ.ಎರೋಸ್‌ ಎಂಬ ಪದ ಸೂಚಿಸುವ ದೈಹಿಕ ಆಕರ್ಷಣೆಗಿಂತ, ಅಗಾಪೆ ಎನ್ನುವ ಪದ ಸಾಮಾನ್ಯವಾಗಿ "ಶುದ್ಧ", ಆದರ್ಶ ಪ್ರೀತಿಯನ್ನು ಸೂಚಿಸುತ್ತದೆ.
ಆದರೆ ಎರೋಸ್‌ ಪದ ಸೂಚಿಸುವ ಅರ್ಥದಲ್ಲಿ ಅಗಾಪೆ ಬಳಕೆಯಾದ ಕೆಲವು ಉದಾಹರಣೆಗಳು ಸಿಗುತ್ತವೆ. ಇದು "ಆತ್ಮದ ಪ್ರೀತಿ" ಎಂಬರ್ಥದಲ್ಲೂ ಅನುವಾದವಾಗಿದೆ. ಎರೋಸ್‌ ಎಂದರೆ ಇಂದ್ರಿಯ ಅಪೇಕ್ಷೆ ಮತ್ತು ಹಾತೊರೆಯುವ ಗುಣ ಹೊಂದಿರುವ ಭಾವೋದ್ರಿಕ್ತ ಪ್ರೀತಿ‌.
ಗ್ರೀಕ್‌ ಪದ ಎರೋಟ ಎಂಬುದಕ್ಕೆ ಪ್ರೀತಿಯಲ್ಲಿ ಎಂಬರ್ಥವಿದೆ. ತತ್ವಜ್ಞಾನಿ ಪ್ಲೇಟೊ ತನ್ನದೇ ಸ್ವಂತ ವ್ಯಾಖ್ಯಾನವನ್ನು ಪರಿಷ್ಕರಿಸಿದ್ದಾರೆ. ಎರೋಸ್‌ ಎಂಬುದು ಓರ್ವ ವ್ಯಕ್ತಿಯ ಕುರಿತಾದ ಆರಂಭಿಕ ಭಾವನೆಯಾಗಿ ರುತ್ತಾದರೂ, ಚಿಂತನೆಯಾಗುತ್ತಾ ಹೋದಂತೆ ಇದು ಅದೇ ವ್ಯಕ್ತಿಯೊಳಗೆ ಕಂಡುಕೊಳ್ಳುವ ಸೌಂದರ್ಯದ ಗುಣಗ್ರಹಣವಾಗುತ್ತದೆ ಅಥವಾ ಕೆಲವೊಮ್ಮೆ ಸ್ವತಃ ಸೌಂದರ್ಯವನ್ನೇ ಮೆಚ್ಚಿಕೊಳ್ಳುವುದೂ ಆಗುತ್ತದೆ.
ಸೌಂದರ್ಯದ ಅರಿವನ್ನು ಪುನರ್‌ಮನನ ಮಾಡಿಕೊಳ್ಳುವಲ್ಲಿ ಎರೋಸ್‌ ಆತ್ಮಕ್ಕೆ ಸಹಕರಿಸುತ್ತದೆಯಷ್ಟೇ ಅಲ್ಲದೆ ಆಧ್ಯಾತ್ಮಿಕ ಸತ್ಯದ ಅರಿವನ್ನು ಒದಗಿಸುತ್ತದೆ. ಪ್ರೇಮಿಗಳು ಮತ್ತು ತತ್ವಜ್ಞಾನಿಗಳು ಸತ್ಯಶೋಧನೆಗೆ ಎರೋಸ್‌ನಿಂದ ಸ್ಪೂರ್ತಿ ಪಡೆದಿದ್ದಾರೆ. ಕೆಲವು ಅನುವಾದಗಳು ಇದನ್ನು "ದೈಹಿಕ ಪ್ರೀತಿ" ಎಂದು ದಾಖಲಿಸಿವೆ.
ಫಿಲಿಯಾ ಎನ್ನುವುದು ಒಂದು ನಿರ್ವಿಕಾರ ಸದ್ಗುಣಶೀಲ ಪ್ರೀತಿಯಾಗಿದ್ದು, ಈ ಪರಿಕಲ್ಪನೆಯನ್ನು ಅರಿಸ್ಟಾಟಲ್‌ ಅಭಿವೃದ್ಧಿಪಡಿಸಿದ್ದರು. ಇದು ಸ್ನೇಹಿತರಿಗೆ, ಕುಟುಂಬಕ್ಕೆ ಮತ್ತು ಸಮುದಾಯಕ್ಕೆ ತೋರುವ ನಿಷ್ಠೆಯನ್ನು ಒಳಗೊಳ್ಳುತ್ತದೆ ಹಾಗೂ ಸದ್ಗುಣ, ಸಮಾನತೆ ಮತ್ತು ಅನ್ಯೋನ್ಯತೆಯನ್ನು ಇದು ಬಯಸುತ್ತದೆ.
ಫಿಲಿಯಾ, ಕಾರ್ಯಸಾಧ್ಯ ಕಾರಣಗಳಿಂದ ಪ್ರೇರಣೆ ಪಡೆದಿದೆ; ಇದರಲ್ಲಿ ತೊಡಗಿಸಿಕೊಂಡ ಒಬ್ಬರು ಅಥವಾ ಇಬ್ಬರೂ ವ್ಯಕ್ತಿಗಳು ಈ ಸಂಬಂಧದ ಲಾಭ ಪಡೆಯುತ್ತಾರೆ. ಇದು "ಬೌದ್ಧಿಕ ಪ್ರೀತಿ" ಎಂಬ ಅರ್ಥವನ್ನೂ ಕೊಡುತ್ತದೆ. ಸ್ಟೋರ್ಜ್‌ ಎಂಬುದು ಪೋಷಕರು ತಮ್ಮ ಮಕ್ಕಳ ಮೇಲೆ ತೋರಿಸುವ ಪ್ರೀತಿಯಂತೆ ಸ್ವಾಭಾವಿಕ ಪ್ರೀತಿಯಾಗಿದೆ.
ಕ್ಸೇನಿಯಾ ಎಂದರೆ ಅತಿಥಿ ಸತ್ಕಾರವಾಗಿದ್ದು, ಇದು ಪ್ರಾಚೀನ ಗ್ರೀಸ್‌ನಲ್ಲಿ ಅತ್ಯಂತ ಪ್ರಮುಖವಾದ ಸಂಪ್ರದಾಯವಾಗಿತ್ತು. ಇದು ಈ ಹಿಂದೆ ಅಪರಿಚಿತರಾಗಿದ್ದ ಓರ್ವ ಆತಿಥೇಯ ಮತ್ತು ಅವನ ಅತಿಥಿಯ ನಡುವೆ ರೂಪುಗೊಳ್ಳುವ, ಬಹುತೇಕವಾಗಿ ಒಂದು ಆಚರಣೆಯಾಗಿದ್ದ ಸ್ನೇಹವಾಗಿತ್ತು. ಅತಿಥೇಯ ಅತಿಥಿಗೆ ಉಪಚರಿಸುತ್ತಾರೆ ಮತ್ತು ಆಶ್ರಯ ನೀಡುತ್ತಾರೆ.
ಇದಕ್ಕೆ ಪ್ರತಿಯಾಗಿ ಅತಿಥಿ ಕೇವಲ ಕೃತಜ್ಞತೆಯನ್ನಷ್ಟೇ ಸಲ್ಲಿಸುವುದು ಸಾಕಾಗಿರುತ್ತದೆ. ಇದರ ಮಹತ್ವವನ್ನು ಗ್ರೀಕ್ ಪುರಾಣದುದ್ದಕ್ಕೂ ಕಾಣಬಹುದು, ನಿರ್ದಿಷ್ಟವಾಗಿ ಹೋಮರ್‌ನ ಇಲಿಯಡ್‌ ಮತ್ತು ಒಡಿಸ್ಸಿ ಮಹಾಕಾವ್ಯಗಳಲ್ಲಿ ಗುರುತಿಸಬಹುದು.
ಪ್ರೀತಿಯ ಜೈವಿಕ ಮಾದರಿಗಳು ಪ್ರೀತಿಯನ್ನು ಹಸಿವು ಮತ್ತು ಬಾಯಾರಿಕೆಯಂತೆಯೇ ಸಸ್ತನಿಗಳ ಒಂದು ಪ್ರವೃತ್ತಿ ಅಥವಾ ಪ್ರಚೋದನೆಯಂತೆ ನೋಡಲು ಬಯಸುತ್ತವೆ. ಮನಶ್ಯಾಸ್ತ್ರವು ಪ್ರೀತಿಯನ್ನು ಸಾಮಾಜಿಕ ಮತ್ತು ಸಾಂಸ್ಕೃತಿಕ ವಿಷಯಕ್ಕಿಂತ ಮಿಗಿಲಾಗಿ ನೋಡುತ್ತದೆ. ಈ ಎರಡೂ ದೃಷ್ಟಿಕೋನಗಳಲ್ಲಿ ಬಹುಶಃ ಸತ್ಯಾಂಶಗಳಿರಬಹುದು.
ಪ್ರೀತಿಯು ನಿಸ್ಸಂಶಯವಾಗಿ ಹಾರ್ಮೋನ್‌ಗಳು , ನ್ಯೂರೋಟ್ರೋಫಿನ್‌ಗಳು ಮತ್ತು ಫೆರೋಮೋನ್‌‌ಗಳಿಂದ ಪ್ರಭಾವಿತವಾಗಿರುತ್ತದೆ ಹಾಗೂ ಪ್ರೀತಿಯಲ್ಲಿ ಸಿಲುಕಿರುವ ಜನ ಹೇಗೆ ಯೋಚಿಸುತ್ತಾರೆ ಮತ್ತು ವರ್ತಿಸುತ್ತಾರೆ ಎಂಬುದು ಪ್ರೀತಿಯ ಬಗೆಗೆ ಅವರಿಗಿರುವ ಪರಿಕಲ್ಪನೆಯಿಂದ ಪ್ರಭಾವಿತಗೊಂಡಿರುತ್ತದೆ.
ಜೀವಶಾಸ್ತ್ರದಲ್ಲಿನ ರೂಢಿಗತ ದೃಷ್ಟಿಯ ಪ್ರಕಾರ ಪ್ರೀತಿಯಲ್ಲಿ ಎರಡು ಮುಖ್ಯ ಪ್ರೇರಕಶಕ್ತಿಗಳಿರುತ್ತವೆ. ಅವುಗಳೆಂದರೆ, ಲೈಂಗಿಕ ಆಕರ್ಷಣೆ ಮತ್ತು ಬಾಂಧವ್ಯ.ವಯಸ್ಕರ ನಡುವಿನ ಬಾಂಧವ್ಯ ಅದೇ ತತ್ವಗಳ ಮೇಲೆ ಕಾರ್ಯ ನಿರ್ವಹಿಸುತ್ತದೆಯೆಂದು ಭಾವಿಸಲಾಗಿದ್ದು, ಅದು ಶಿಶು ತನ್ನ ತಾಯಿಗೆ ಹೊಂದಿಕೊಂಡಿರುವಂತೆ ಮಾಡುತ್ತದೆ.
ಸಾಂಪ್ರದಾಯಿಕ ಮನಶ್ಯಾಸ್ತ್ರೀಯ ದೃಷ್ಟಿಕೋನವು ಪ್ರೀತಿಯನ್ನು ಒಡನಾಟದ ಪ್ರೀತಿ ಮತ್ತು ಭಾವೋದ್ರಿಕ್ತ ಪ್ರೀತಿಯ ಮಿಶ್ರಣವಾಗಿ ನೋಡುತ್ತದೆ.ಭಾವೋದ್ರಿಕ್ತ ಪ್ರೀತಿಯು ತೀವ್ರ ಹಾತೊರೆಯುವ ಸ್ವಭಾವವನ್ನು ಹೊಂದಿದ್ದು, ಶಾರೀರಿಕ ಪ್ರಚೋದನೆಯು ಅನೇಕಸಲ ಅದರ ಜೊತೆಗೂಡುತ್ತದೆ.
ಒಡನಾಟದ ಪ್ರೀತಿಯು ಒಲವಷ್ಟೇ ಅಲ್ಲದೇ ಅನ್ಯೋನ್ಯತೆಯ ಒಂದು ಅನುಭವವಾಗಿದ್ದು ಅದರ ಜೊತೆ ಶಾರೀರಿಕ ಪ್ರಚೋದನೆಯಿರುವುದಿಲ್ಲ. ಪ್ರೀತಿಯ ಮೋಹಪರವಶತೆಗೆ ಸಿಲುಕಿರುವವರ ಮೆದುಳಿನ ಪರೀಕ್ಷೆಗಳು ಮನೋರೋಗಿಗಳ ಮೆದುಳಿನ ಲಕ್ಷಣಗಳನ್ನು ಹೋಲುತ್ತವೆ ಎನ್ನುವುದನ್ನು ಅಧ್ಯಯನಗಳು ತೋರಿಸಿವೆ.
ಹಸಿವು, ಬಾಯಾರಿಕೆ ಮತ್ತು ಮಾದಕವಸ್ತುಗಳ ಹಂಬಲಿಕೆಗಳು ಮೆದುಳಿನಲ್ಲಿ ಚಟುವಟಿಕೆಯನ್ನು ಹುಟ್ಟುಹಾಕುವ ಪ್ರದೇಶದಲ್ಲೇ ಪ್ರೀತಿಯೂ ಕೂಡ ಚಟುವಟಿಕೆಯನ್ನು ಹುಟ್ಟುಹಾಕುತ್ತದೆ. ಹಾಗಾಗಿ ಹೊಸ ಪ್ರೀತಿ ಮಾನಸಿಕವಾಗಿರುವುದಕ್ಕಿಂತ ಹೆಚ್ಚು ದೈಹಿಕವಾಗಿರುವ ಸಾಧ್ಯತೆಗಳಿವೆ.ಕಾಲಾನಂತರದಲ್ಲಿ ಪ್ರೀತಿಯೆಡೆಗಿನ ಈ ಸ್ಪಂದನೆಯು ಪಕ್ವವಾಗಿ, ಮೆದುಳಿನ ವಿವಿಧ ಪ್ರದೇಶಗಳು, ಮುಖ್ಯವಾಗಿ ದೀರ್ಘಾವಧಿಯ ಬದ್ಧತೆಗಳನ್ನು ಒಳಗೊಂಡ ಪ್ರದೇಶಗಳು ಕ್ರಿಯಾಶೀಲಗೊಳ್ಳುತ್ತವೆ.
ಹಸಿವು ಅಥವಾ ಬಾಯಾರಿಕೆಯಂತೆ ಪ್ರೀತಿಯನ್ನೂ ಸಹ ಸಸ್ತನಿಯ ಪ್ರವೃತ್ತಿಯೊಂದರಂತೆ ಕಾಣಲು ಲೈಂಗಿಕತೆಯ ಜೈವಿಕ ಮಾದರಿಗಳು ಒಲವು ತೋರಿಸುತ್ತವೆ.
ಪ್ರೀತಿಯ ವಿಷಯದಲ್ಲಿನ ಅಗ್ರಗಣ್ಯ ಪರಿಣಿತೆಯಾದ ಹೆಲೆನ್‌ ಫಿಶರ್, ಕೆಲಮಟ್ಟಿಗೆ ಅತಿಕ್ರಮಿಸುವ ಮೂರು ಹಂತಗಳಾಗಿ ಪ್ರೀತಿಯ ಅನುಭೂತಿಯನ್ನು ವಿಂಗಡಿಸುತ್ತಾಳೆ.
ಅವುಗಳೆಂದರೆ, ಭೋಗಾಪೇಕ್ಷೆ, ಆಕರ್ಷಣೆ ಮತ್ತು ಅನುರಾಗ. ಭೋಗಾಪೇಕ್ಷೆಯು ಜನರನ್ನು ಇತರರಿಗೆ ತೆರೆದಿಡುತ್ತದೆ; ಜನರು ಮೈಥುನದ ಮೇಲೆ ತಮ್ಮ ಶಕ್ತಿಯನ್ನು ಹರಿಸುವಂತೆ ಪ್ರಣಯದ ಆಕರ್ಷಣೆಯು ಹುರಿದುಂಬಿಸುತ್ತದೆ; ಮತ್ತು ಮಗುವೊಂದನ್ನು ಶೈಶವಾವಸ್ಥೆಯವರೆಗೆ ಸಲಹುವುದಕ್ಕೆ ಸಂಬಂಧಿಸಿ ಸಂಗಾತಿಯನ್ನು ಸಾಕಷ್ಟು ಕಾಲದವರೆಗೆ ಸಹಿಸಿಕೊಳ್ಳುವುದನ್ನು ಅನುರಾಗವು ಒಳಗೊಂಡಿರುತ್ತದೆ.
ಭೋಗಾಪೇಕ್ಷೆಯು ಮೈಥುನವನ್ನು ಉತ್ತೇಜಿಸುವ ಆರಂಭಿಕ ಕಾಮೋದ್ರೇಕದ ಲೈಂಗಿಕ ಬಯಕೆಯಾಗಿದ್ದು ಟೆಸ್ಟೋಸ್ಟೆರಾನ್‌ ಮತ್ತು ಈಸ್ಟ್ರೋಜೆನ್‌ನಂತಹ ರಾಸಾಯನಿಕಗಳು ಹೆಚ್ಚಿನ ಪ್ರಮಾಣದಲ್ಲಿ ಬಿಡುಗಡೆ ಯಾಗುವ ಪ್ರಕ್ರಿಯೆಯನ್ನು ಒಳಗೊಂಡಿರುತ್ತದೆ. ಕೆಲವು ವಾರಗಳು ಅಥವಾ ತಿಂಗಳುಗಳಿಗಿಂತ ಹೆಚ್ಚಿನ ಅವಧಿಯವರೆಗೆ ಈ ಪರಿಣಾಮಗಳು ಇರುವುದು ಅಪರೂಪ.
ಆಕರ್ಷಣೆಎನ್ನುವುದು ನಿರ್ದಿಷ್ಟ ವ್ಯಕ್ತಿಯ ಮೈಥುನಕ್ಕೆ ಬೇಕಾದ ಹೆಚ್ಚು ವ್ಯಕ್ತಿಗತವಾದ ಮತ್ತು ಪ್ರಣಯಾಪೇಕ್ಷಿತ ವಾಂಛೆ. ಇದು ವ್ಯಕ್ತಿಗತ ಮೈಥುನದ ಸ್ವರೂಪಗಳಿಗೆ ಬದ್ಧತೆಯ ಭೋಗಾಪೇಕ್ಷೆಯಿಂದಾಗಿ ಬೆಳೆಯುತ್ತದೆ. ಜನರು ಪ್ರೀತಿಯ ಬಲೆಯಲ್ಲಿ ಸಿಲುಕಿದಾಗ, ಫೆರೋಮೋನ್‌ಗಳು, ಡೋಪಮೈನ್, ನೋರ್‌ಪಿನೆಫ್ರೀನ್ ಮತ್ತು ಸೆರೋಟೋನಿನ್‌ಗಳನ್ನು ಒಳಗೊಂಡಿರುವ ರಾಸಾಯನಿಕಗಳ ನಿರ್ದಿಷ್ಟ ಗುಂಪೊಂದನ್ನು ಮೆದುಳು ಸುಸಂಗತವಾಗಿ ಬಿಡುಗಡೆಮಾಡುತ್ತದೆ ಎಂಬುದನ್ನು ನರವಿಜ್ಞಾನದಲ್ಲಿನ ಇತ್ತೀಚಿನ ಅಧ್ಯಯನಗಳು ತೋರಿಸಿಕೊಟ್ಟಿವೆ.
ಆಂಫೆಟಮೀನ್‌ಗಳನ್ನು ಹೋಲುವ ರೀತಿಯಲ್ಲಿಯೇ ವರ್ತಿಸುವ ಈ ರಾಸಾಯನಿಕಗಳು ಮೆದುಳಿನ ಆನಂದ ಕೇಂದ್ರವನ್ನು ಪ್ರಚೋದಿಸುವುದೇ ಅಲ್ಲದೇ ಹೃದಯದ ಬಡಿತವನ್ನು ಹೆಚ್ಚಿಸುವುದು, ಹಸಿವು ಮತ್ತು ನಿದ್ರೆಯನ್ನು ಕಡಿಮೆ ಮಾಡುವುದು ಹಾಗೂ ಉದ್ದೀಪನದ ತೀವ್ರ ಅನುಭವದಂತಹ ಅಡ್ಡಪರಿಣಾಮಗಳಿಗೆ ಕಾರಣವಾಗುತ್ತದೆ. ಈ ಹಂತ ಸಾಮಾನ್ಯವಾಗಿ ಒಂದೂವರೆ ವರ್ಷದಿಂದ ಮೂರು ವರ್ಷಗಳವರೆಗೆ ಇರುತ್ತದೆ ಎಂಬುದನ್ನು ಸಂಶೋಧನೆಗಳು ಸೂಚಿಸಿವೆ.
ಪ್ರೀತಿಯ ಸ್ವರೂಪ ಅಥವಾ ಮೂಲಸತ್ವವು ಆಗಿಂದಾಗ್ಗೆ ಚರ್ಚೆಗೊಳಗಾಗುವ ವಿಷಯವಾದರೂ ಸಹ, ಯಾವುದು ಪ್ರೀತಿ ಅಲ್ಲವಾಗಿದೆ ಎಂದು ನಿರ್ಣಯಿಸುವುದರ ಮೂಲಕ ಈ ಪದದ ವಿಭಿನ್ನ ಆಯಾಮಗಳನ್ನು ವಿಶದೀಕರಿಸಿ ಕೊಳ್ಳ ಬಹುದಾಗಿದೆ. ಗುಣಾತ್ಮಕ ಭಾವದ ಒಂದು ಸಾರ್ವತ್ರಿಕ ಅಭಿವ್ಯಕ್ತಿಯಂತಿರುವ ಪ್ರೀತಿಯು ದ್ವೇಷದೊಂದಿಗೆ ಸಾಮಾನ್ಯವಾಗಿ ತದ್ವಿರುದ್ಧ ಸಂಬಂಧವನ್ನು ಹೊಂದಿದೆ; ಪ್ರಣಯ ಬಾಂಧವ್ಯದ ಕಡಿಮೆ ಲೈಂಗಿಕ ಮತ್ತು ಹೆಚ್ಚು ಭಾವನಾತ್ಮಕ ಸಲಿಗೆಯ ರೂಪವಾಗಿರುವ ಪ್ರೀತಿಯು ಸಾಮಾನ್ಯವಾಗಿ ಕಾಮದೊಂದಿಗೆ ವೈಲಕ್ಷಣ್ಯವನ್ನು ಎತ್ತಿತೋರಿಸುತ್ತದೆ.
ಅದೇ ರೀತಿಯಲ್ಲಿ, ಪ್ರೀತಿ ಎಂಬ ಪದದ ಇತರ ವ್ಯಾಖ್ಯೆಗಳನ್ನು ಕೆಲವೊಂದು ಸಂದರ್ಭಗಳಲ್ಲಿ ಆತ್ಮೀಯ ಸ್ನೇಹಗಳಿಗೆ ಅನ್ವಯಿಸಬಹುದಾದರೂ, ಪ್ರಣಯದ ಉಚ್ಚಸ್ವರದೊಂದಿಗಿನ ಅಂತರ್‌ವ್ಯಕ್ತೀಯ ಸಂಬಂಧದ ರೂಪವಾಗಿರುವ ಪ್ರೀತಿಯು, ಸಾಮಾನ್ಯವಾಗಿ ಸ್ನೇಹದೊಂದಿಗಿನ ವೈಲಕ್ಷಣ್ಯ ವನ್ನು ತೋರಿಸುತ್ತದೆ.
ಇದನ್ನು ಅಮೂರ್ತವಾಗಿ ಚರ್ಚಿಸಿದಾಗ, ಓರ್ವ ವ್ಯಕ್ತಿಯು ಇನ್ನೊಬ್ಬ ವ್ಯಕ್ತಿಗಾಗಿ ಪಡೆದ ಅನುಭವವಾದ ಅಂತರ್‌ವ್ಯಕ್ತೀಯ ಪ್ರೀತಿಯನ್ನು ಸಾಮಾನ್ಯವಾಗಿ ಪ್ರೀತಿ ಯು ಸೂಚಿಸುತ್ತದೆ. ತನ್ನ ಕುರಿತಾದ ಕಾಳಜಿಯನ್ನೂ ಒಳಗೊಂಡಂತೆ, ಒಂದು ವಸ್ತು ಅಥವಾ ವ್ಯಕ್ತಿಗಾಗಿ ಕಾಳಜಿ ವಹಿಸುವುದನ್ನು ಅಥವಾ ಅವರೊಂದಿಗೆ ಗುರುತಿಸಿಕೊಳ್ಳುವುದನ್ನು ಪ್ರೀತಿಯು ಕೆಲವೊಮ್ಮೆ ಒಳಗೊಳ್ಳುತ್ತದೆ.
ಅಂತರ್‌-ಸಾಂಸ್ಕೃತಿಕವಾಗಿ ಪ್ರೀತಿಯನ್ನು ಅರ್ಥೈಸಿಕೊಳ್ಳಲು ಮತ್ತಷ್ಟು ಹೇಳುವುದಾದರೆ, ಪ್ರೀತಿ ಎಂಬ ಪರಿಕಲ್ಪನೆಯ ಆಲೋಚನೆಗಳು ಕಾಲದಿಂದ ಕಾಲಕ್ಕೆ ಮಹತ್ತರವಾಗಿ ಬದಲಾವಣೆಯಾಗಿವೆ. ಪ್ರೀತಿಯನ್ನು ಅರ್ಥೈಸಿಕೊಳ್ಳುವಲ್ಲಿನ ವಿಭಿನ್ನ-ಸಂಸ್ಕೃತಿಗಳ ಅಭಿಪ್ರಾಯಭೇದಗಳ ಜೊತೆಗೆ, ಪ್ರೀತಿಯ ಕುರಿತಾದ ಆಲೋಚನೆಗಳೂ ಸಹ ಕಾಲಾನಂತರದಲ್ಲಿ ಮಹತ್ತರವಾಗಿ ಬದಲಾವಣೆಯಾಗಿವೆ. ಪ್ರಣಯ ಸಂಬಂಧಗಳು ಈ ಮುಂಚೆಯೇ ಅಸ್ತಿತ್ವದಲ್ಲಿದ್ದುದು ಪ್ರಾಚೀನ ಪ್ರೇಮ ಕವಿತೆಗಳಿಂದ ದೃಢೀಕರಿಸಲ್ಪಟ್ಟಿದ್ದರೂ ಸಹ, ಕೆಲವು ಇತಿಹಾಸತಜ್ಞರು ಪ್ರಣಯ ಪ್ರೀತಿಯ ಆಧುನಿಕ ಪರಿಕಲ್ಪನೆಗಳನ್ನು ಮಧ್ಯಕಾಲೀನ ಯುಗದ ಅಥವಾ ನಂತರದ ಸುಸಂಸ್ಕತ ಯೂರೋಪ್‌ ಕಾಲಕ್ಕೆ ಕೊಂಡೊಯ್ಯುತ್ತಾರೆ.
ಧನಾತ್ಮಕ ಮತ್ತು ಋಣಾತ್ಮಕ ಆವೇಶಗಳು ಅಥವಾ ಶಕ್ತಿಗಳು ಪರಸ್ಪರ ಆಕರ್ಷಿಲ್ಪಡುತ್ತವೆ ಎನ್ನುವುದನ್ನು ತೋರಿಸಿಕೊಟ್ಟ ಕೂಲಾಮ್‌ನ ನಿಯಮದಂತಹ ವಿದ್ಯುತ್‌ ಸಿದ್ಧಾಂತಗಳಲ್ಲಿನ ಬೆಳವಣಿಗೆಯನ್ನು ಅನುಸರಿಸಿ, ಮನುಷ್ಯನ ಬದುಕಿನಲ್ಲಿ "ವಿರುದ್ಧ ಗುಣಗಳು ಆಕರ್ಷಿಸಲ್ಪಡುತ್ತವೆ" ಎಂಬ ಹೋಲಿಕೆಯ ವಿಷಯಗಳು ಅಭಿವೃದ್ಧಿಗೊಂಡವು.
ಕಳೆದ ಶತಮಾನದುದ್ದಕ್ಕೂ ಕೈಗೊಳ್ಳಲಾದ, ಮನುಷ್ಯನ ಮೈಥುನದ ಸ್ವಭಾವಕ್ಕೆ ಸಂಬಂಧಿಸಿದ ಸಂಶೋಧನೆಗಳಿಗೆ ಸಾಮಾನ್ಯವಾಗಿ ಇದು ಸತ್ಯವಾಗಿ ಕಂಡಿಲ್ಲ. ಏಕೆಂದರೆ ಗುಣ ಮತ್ತು ವ್ಯಕ್ತಿತ್ವದ ವಿಚಾರಕ್ಕೆ ಬಂದಾಗ, ಜನರು ತಮ್ಮಂತೆಯೇ ಇರುವ ಜನರನ್ನು ಇಷ್ಟಪಡುವ ಪ್ರವೃತ್ತಿ ಹೊಂದಿರುತ್ತಾರೆ. ಆದರೂ, ರೋಗನಿರೋಧಕ ವ್ಯವಸ್ಥೆಗಳಂತಹ ಕೆಲವೊಂದು ಅಸಹಜ ಮತ್ತು ನಿರ್ದಿಷ್ಟ ಕ್ಷೇತ್ರಗಳಲ್ಲಿ ಮನುಷ್ಯರು ಇತರರಿಗೆ ಎಂದರೆ ತಮಗಿಂತ ಭಿನ್ನವಾಗಿರುವ ವ್ಯಕ್ತಿಗಳಿಗೆ ಹೆಚ್ಚಿನ ಆಧ್ಯತೆ ನೀಡುತ್ತಾರೆ ಎಂದು ಕಂಡುಬರುತ್ತದೆ.
ಇಂತಹ ಸಂದರ್ಭಗಳಲ್ಲಿ ಹುಟ್ಟುವ ಮಗು ಈ ಎರಡೂ ಸೃಷ್ಟಿಗಳ ಉತ್ತಮಿಕೆಯನ್ನು ಪಡೆದಿರುತ್ತದೆ.ಇತ್ತೀಚಿನ ವರ್ಷಗಳಲ್ಲಿ, ಮನುಷ್ಯ ಸಂಬಂಧದ ಕುರಿತಾದ ವಿವಿಧ ಸಿದ್ಧಾಂತಗಳು ರೂಪುಗೊಂಡಿವೆ ಈ ಸಿದ್ಧಾಂತಗಳು ಒಲವು, ಬಂಧನಗಳು, ಬಾಂಧವ್ಯಗಳು ಮತ್ತು ವೈವಾಹಿಕ ಸಂಬಂಧಗಳ ಕುರಿತು ವರ್ಣಿಸಿವೆ.
ಕೆಲವು ಪಾಶ್ಚಿಮಾತ್ಯ ಪ್ರಮಾಣಗ್ರಂಥಗಳು ಪರೋಪಕಾರಿ ಮತ್ತು ಆತ್ಮರತಿ ಎಂಬ ಎರಡು ಮುಖ್ಯ ಘಟಕಗಳಾಗಿ ವಿಂಗಡಿಸಲ್ಪಡುತ್ತವೆ. ಅನ್ವಯಿಕ ಮನಶ್ಯಾಸ್ತ್ರ ಕ್ಷೇತ್ರದಲ್ಲಿ ಪ್ರೀತಿ ಮತ್ತು ಕೆಡಕುಗಳ ವ್ಯಾಖ್ಯಾನಗಳನ್ನು ಪರಿಶೋಧಿಸಿದ ಸ್ಕಾಟ್‌ ಪೆಕ್‌ನ ಕೃತಿಗಳಲ್ಲಿ ಈ ಅಭಿಪ್ರಾಯ ವ್ಯಕ್ತವಾಯಿತು. ಪ್ರೀತಿ ಎನ್ನುವುದು "ಮತ್ತೊಬ್ಬರ ಉದಾತ್ತತೆಯ ಬೆಳವಣಿಗೆಗೆ ತೋರುವ ಕಾಳಜಿ" ಹಾಗೂ ಸರಳ ಸ್ವಾರಾಧನೆಯ ಸಂಯೋಜನೆ ಎಂದು ಪೆಕ್‌ ಸಮರ್ಥಿಸಿಕೊಳ್ಳುತ್ತಾನೆ. ಒಟ್ಟಾರೆಯಾಗಿ ಹೇಳುವುದಾದರೆ, ಪ್ರೀತಿ ಎಂಬುದು ಬರೀ ಭಾವನೆ ಮಾತ್ರವೇ ಅಲ್ಲ, ಅದೊಂದು ಚಟುವಟಿಕೆ ಕೂಡಾ.
ಪ್ರೀತಿ ಎನ್ನುವುದು ಒಂದು ಸಂವೇದನೆಯ ಮತ್ತು ಸಾಮಾಜಿಕ ವಿದ್ಯಮಾನ ಎಂದು ಮನಶ್ಯಾಸ್ತ್ರ ವರ್ಣಿಸುತ್ತದೆ. ರಾಬರ್ಟ್‌ ಸ್ಟೆರ್ನ್‌ಬರ್ಗ್‌ ಎನ್ನುವ ಮನಶ್ಯಾಸ್ತ್ರಜ್ಞ ಪ್ರೀತಿಯ ತ್ರಿಕೋನ ಸಿದ್ಧಾಂತವೊಂದನ್ನು ರೂಪಿಸಿದ್ದು, ಅನ್ಯೋನ್ಯತೆ, ಬದ್ಧತೆ ಹಾಗೂ ಭಾವೋದ್ರೇಕ ಎಂಬ ಮೂರು ವಿಭಿನ್ನ ಅಂಶಗಳನ್ನು ಪ್ರೀತಿಯು ಒಳಗೊಂಡಿರುತ್ತದೆ ಎಂದು ಸಮರ್ಥಿಸಿದ್ದಾರೆ.